Amazon кассир ва сотувчилари бўлмаган 3 мингта дўкон очмоқчи\n22:42 / 20.09.2018 3968\nФото: flickr.com/Ian Withnall\nДунёдаги энг йирик интернет-ретейлер Amazon 2021 йилгача 3 мингтага яқин дўкон ва фастфуд нуқталарини очмоқчи. Уларда кассир ва сотувчилар бўлмайди, харид эса смартфон учун дастур ёрдамида амалга оширилади.\nАҚШда бундай Amazon Go дўконларидан бир нечтаси фаолият юритмоқда. Узоқ давом этган синовлардан кейин улардан биринчиси Сиэтлда, кейинроқ шу шаҳарда яна иккита ва Чикагода битта шундай дўкон очилган. Бироқ улардан фақат иккитасида маҳсулотлар сотилади, қолган иккитасида фақатгина сэндвич, салат ва газаклар таклиф қилинади.\nДўконга кириш учун смартфонда дастурга эга бўлиш ва уни махсус ўқиш қурилмаси олдига олиб бориш керак. Харидлар пештахталарда ўрнатилган сканерлар ёрдамида назорат қилинади. Маҳсулотни жойига қўйиб, ундан воз кечиш мумкин. Харид учун пул эса дўкондан чиқиш вақтида ҳисоб рақамдан ечиб олинади.\nЯқин келажакда бундай тармоқнинг очилиши ҳақидаги янгилик АҚШнинг энг йирик савдо тармоқлари акциялари нархи тушишига сабаб бўлган: Walmart акциялари 0,6 фоизга, Target’ники 1,5 фоизга, Kroger’ники эса 3,1 фоизга арзонлаб кетган.\nЖорий ёзда Bloomberg нашри Amazon эгаси ва асосчиси Жефф Безосни тарихдаги энг бадавлат инсон деб атаган. Унинг бойлиги 150 млрд доллардан ошиб кетган. Унга қарашли компания капиталлашуви эса триллион доллардан ошган.


"Ўш воқеалари такрорланмаслиги учун демократия ва фаровонлик бўлиши керак" - BBC News O'zbek\nФото муаллифлик ҳуқуқи Storyscape\nҚирғизистон жанубидаги этник тўқнашувлардан тўрт йил ўтиб, қирғиз ҳукумати бу фожиадан сабоқ чиқаришда давом этмоқда. Ўш ва Жалолобод воқеаларининг навбатдаги санаси арафасида Президент Атамбаев ана шундай баёнот берган.\nУнга кўра, бу каби воқеаларнинг такрорланмаслиги учун энг яхши кафолат иқтисодий фаровонлик ва демократиядир.\n2010 йилнинг 10 июнь куни бошланган тўқнашувларда 400 дан ортиқ одам ҳалок бўлган, мингдан ортиқ одамлар яраланган. Қурбонлар ва кейинроқ жазога тортилганларнинг аксарияти ўзбеклардир.\nБи-би-си ўшлик журналист Шоҳрух Соиповдан Ўшдаги вазият ва одамларнинг кайфиятлари ҳақида сўради.\nСоипов: 2010 йилда бўлиб ўтган қонли воқелардан тўрт йил кейинги Ўшдаги вазият нисбатан яхши деб айтсак бўлади. Шаҳарда асосий икки миллат, қирғиз ва ўзбек миллати бир-бирлари билан кундалик тирикчилигини ўтказмоқдалар. Кўча-кўйда, бозорларда аввалгидек аралашиб бирга юрганларини кўрсангиз бўлади. Эртага июн воқеасининг тўрт йиллигига бағишланиб, маҳаллий миқёсда турли тадбирлар бўлиб ўтиши режалаштирилган. Лекин, юқори лавозимли расмийлар: президент ёки бош вазир иштирокида бирон-бир тадбир ўтказилиши режалаштирилмаган.\nБи-би-си: Қонли воқеага алоқадор деб айтилаётган собиқ шаҳар ҳокими Мелис Мирақматовдан кейинги вазият қандай?\nСоипов: Ҳақиқатан, ўтган уч йил оралиқда шаҳардаги деярли ҳар бир ўзгариш собиқ ҳоким Мелис Мирақматовнинг номи билан боғлантирилган эди. Ўзбекларнинг ноқонуний қўлга олиниши, уларга бўлаётган босимлар деймизми, бир сўз билан айтганда, ўзининг миллатчилик чиқишлари билан танилган Мирзақматов номи сиёсийлаштирилган эди. Ҳозир эса ундай эмас. Янги ҳоким Айтмамат Қадирбаевнинг номи деряли ҳеч қаерда тилга олинмайди. Шаҳарнинг ижтимоий ҳаёти ўз йўналишида, ҳар бир ишхона, муассаса ўз йўналишида ишлаяпти. Аслида ҳам шундай бўлиши керак.\nБи-би-си: Сиз бозор ҳақида ҳам гапириб ўтдингиз, воқеадан сўнг ўзбек тадбиркорларидан тортиб олинган бизнеслар ўз эгаларига қайтарилганми?\nСоипов: Воқеадан сўнг кўп ўзбек зиёлилари, улар қаторида бизнесменлар ҳам ватанни тарк этгандилар. Лекин, маълум вақт ўтганидан кейин, бизнесменларнинг аксарияти қайтиб келиб, аввалги ишларини давом эттирмоқдалар. Албатта, тортиб олинган ҳамма бизнеслар ҳам қайтарилмаган. Юз фоиздан ярми, яъни 50 фоизи қайтарилган десак ҳам бўлади.\nБи-би-си: Воқеада жабрланган, вафот этганларнинг яқинлари адолат тикланди деб ҳисоблайдиларми?\nСоипов: Яқинларини йўқотган ёки воқеадан қандайдир бир талофат кўрганлар номидан гапириш, уларнинг ички ҳис туйғусини, аламини сезиш қийинроқ бўлади. Адолат тикландими деган саволга икки тарафнинг кўз қараши билан жавоб бериш мумкин. Биринчиси, жабрланган қирғиз милллатидаги инсонлар. Улар айтадиларки, "турли айбловлар билан ҳозирги кунда қамоқ жазосини ўтаётган ўзбеклар бундан ҳам олийроқ жазога ҳукм этилиши керак эди" дейдилар. Иккинчи жабрланган тараф, яъни ўзбекларнинг аксарияти эса, "бу бизга Аллоҳдан келган бало" дея ўзларини овунтирадилар. Вафот этганларга Қуръон тиловот, дуо қилиш билан чекланадилар. Сабаби, ҳали ҳануз воқеада ўлган биронта ўзбек бўйича жиноий иш очилмаган. Умумий қилиб айтганда, қонли воқеа яралари ҳали битганича йўқ.\nБи-би-си: Июн воқеаси бўйича ҳозирги кунда ҳам ноқонуний қўлга олишлар давом этаяптими? Умуман, воқеа юзасидан очилган жиноий ишлар якунига етганми?\nСоипов: Ҳозирги кунда июн воқеаси бўйича янги жиноий иш очилмаяпти. Аввал очилганларнинг орасида якунига етмаганлари бор. Бир неча суд жараёнлари бўлиб, қайта кўрилиб чиқаётган ишлар бор. Шундайлардан бири, бир ой аввал Дилмурод Ҳайдаров деган инсоннинг иши якунига етиб, у озодликка чиқди.


Москваликлар мигрант-ўқувчилар таълим оладиган синфлардан фарзандларини олиб кетишмоқда\nМуҳожир болаларнинг интеграциясини кўзда тутиб Россия мактабларида очилган аралаш синфлар амалда ўзини оқламаяпти, кўп ҳолларда ўқитувчилар муҳожир ўқувчиларга дарсни тушунтириш учун кўп вақт сарфламоқда, қолган ўқувчиларга вақтлари етмаяпти.\nРустам Ҳалимов рафиқаси билан тўққиз йил муқаддам Россияга келган, ўшанда уларнинг ўғли Қосим икки ойлик эди. Ҳозир у учинчи синфда ўқийди: ўтган йили математика бўйича олимпиадада ғолиб бўлди, бир ой муқаддам эса рус тилида шеър ёза бошлади.\n«Унинг биринчи тили – рус тили, мен уни «москвалик тожик» дейман, – дея ҳикоя қилади Қосимнинг отаси. – У тожикчани тушунади, аммо яхши гапира олмайди. Мен уйда она тилимизда гаплашишга ҳаракат қиламан: бироз гаплашганимиздан сўнг у: «Пап, давай лучше по-русски» («Ота, яхшиси русча гаплашайлик») дейди. У русчада яхши гапиради».\nҚосим Ҳалимов Москвадаги оддий мактабда ўқийди. Унинг синфида ота-оналари бошқа мамлакатлардан Москвага келган болалар ҳам бор. Унинг ўзлаштириши яхши, аммо бошқа муҳожир болаларники яхши эмас, дейди Қосимнинг отаси.\n«Уларнинг синфида бошқа давлатлардан келган атиги тўрт бола ўқийди: менимча, икки нафари Тожикистондан ва яна икки нафари Ўзбекистондан. Синфдаги тўрт боланинг ўзлаштириши яхши эмас. Уларнинг ота-оналарига репетитор олинг дейишади. Бироқ менинг ўғлимники яхши -ундан фахрланаман», – дейди Рустам Ҳалимов.\nЭндиликда Қосим ота-онасини рус тилига ўргатмоқда, кўп ҳолларда таржимонлик қилади. Масалан оила дўконга борса, сотувчи билан болакай мулоқотда бўлади. Қосим Москвада вояга етди, аммо яқинда Россияга келган болалар билан вазият бутунлай бошқача.\nМосквалик Оксана Пашина бу йил қизини бирнинчи синфга берди. Унинг айтишича, синфдаги 30 нафар ўқувчининг учдан бир қисми муҳожирларнинг фарзандларидир, уларнинг тенг ярми рус тилида гаплаша олмайди.\n«Маълум бўлишича, биринчи кун менинг қизим кўп гапирган. Уни рус тилини билмайдиган ва гапира олмайдиган Айдар исмли болакайнинг ёнига ўтқазиб қўйишган, қизим уни тушунмаган, у қизимни, – улар жимгина ўтиришган», – дейди Оксана Пашина.\nОксананинг сўзларига қараганда, муҳожир болаларнинг интеграциясини кўзда тутиб очилган аралаш синфлар амалда ўзини оқламаяпти, кўп ҳолларда ўқитувчилар муҳожир ўқувчиларга дарсни тушунтириш учун кўп вақт сарфламоқда, қолган ўқувчиларга вақтлари етмаяпти.\nОксана Пашинанинг айтишича, иккинчидан мактабда маҳаллий ва муҳожир болалар ўзаро мулоқот қилмайди: «Болалар ўз миллатдошлари билан мулоқотда бўлишади, синфдаги болаларнинг миллати турличадир. Яъни кичик гуруҳлар пайдо бўлиб, бу гуруҳларда болалар тил принципи бўйича дўстлашадилар».\nОксананинг қизи Яна таълим оладиган мактабда рус тили бўйича қўшимча дарслар ёки курслар йўқ, қизчанинг айтишича, муҳожир болаларга тўғри гаплашишни ўргатишга ҳаракат қилмоқда экан. «Мен унга «манты» деб эмас, «манту» деб гапириш кераклигини айтаман, миллион марта такрорладим. Бироқ бу иш билан мен эмас, ўқитувчи шуғулланиши керак. Болалар катта бўлмасдан ўрганишлари керак», – дейди Яна.\nШу сабабли айрим ота-оналар фарзандларини бошқа мактабларга кўчириб олиб кетишмоқда. Оксана Пашинанинг айтишича, қизи таълим олаётган синфдан уч нафар болани, айни шу сабабларга кўра, олиб кетишган.\nРустамнинг ўғли Қосим эса фақат москваликлар билан мулоқотда бўлади. Отаси уни таътил вақтида Тожикистонга юборганида, 10 кундан кейин болакай Москвадаги уйига қайтишни сўрай бошлаган.


Суперлига: 5-тур рамзий терма жамоаси / CHAMPIONAT.asia\nСуперлига: 5-тур рамзий терма жамоаси\nТеглар : 5-туртур рамзий терма жамоаси Суперлига\nАнъанамизга мувофиқ Суперлиганинг 5-тур рамзий терма жамоасини эътиборингизга тақдим этамиз.\nМазкур тур рамзий терма жамоасини 4-4-2 тактик схемасида туздик.\nДарвозабон: Муроджон Зуҳуров ("Бунёдкор")\nСайтимиз талқинига кўра 5-турнинг энг яхши дарвозабони деб топилган Зуҳуров ўз-ўзидан рамзий терма жамоадан ҳам ўрин олди. АГМКга қарши баҳсда бир неча бор ўз жамоасини муқаррар голлардан сақлаб қолди. Шундай қилиб "Бунёдкор" посбони бу мавсум иккинчи бор рамзий терма жамоага киритилди.\nҲимоячилар: Обид Жўрабоев ("Навбаҳор"), Анзур Исмоилов ("Локомотив"), Мурод Холмуҳаммедов ("Қўқон-1912"), Элёр Орифов ("Сўғдиёна")\nБу мавсумда ҳали мағлуб бўлмаган "Сурхон"ни таслим этилишида "Навбаҳор" ҳимоячиси Обид Жўрабоевнинг хиссаси жуда катта бўлди. У рақиб ҳужумларини қайтаришни ўз ўрнига қўйди ва учрашувдаги биринчи голни уришни ҳам уддалади. Айнан унинг голидан кейин "Навбаҳор"нинг ўзига ишончи ортди ва якунда йирик ғалаба қўлга киритилди.\nУшбу турда "Локомотив" Бухородан уч очко билан қайтди. Мазкур ғалабада "темирйўлчилар"нинг тажрибали ҳимоячиси Анзур Исмоиловнинг хиссаси катта бўлганини таъкидлаш лозим. Эътиборлиси айнан унинг тўп узатишидан кейин Темурхўжа Абдухолиқов гол урди.\nНавоийдаги зерикарли тарзда ўтган баҳс тақдирини сўнгги дақиқада урилган гол ҳал қилди. Ўша голни "Қўқон-1912" ҳимоячиси Мурод Холмуҳаммедов жарима тўпидан урди. Қўқонликлар айнан шу турда мавсумдаги илк ғалабани қўлга киритишди.\nЖиззахнинг "Сўғдиёна" клуби янги бош мураббий қўл остида илк ғалабасини қўлга киритди. Жамоа ҳимоячиси Элёр Орифов мазкур баҳсда жуда фаол ўйнади ва ажойиб гол уришнинг уддасидан чиқди.\nЯрим ҳимоячилар: Жалолиддин Машарипов ("Пахтакор"), Лутфулла Тўраев ("Бунёдкор"), Азимжон Аҳмедов ("Навбаҳор"), Арсланмурат Аманов ("Локомотив")\nБу тур ўз майдонида "Динамо"ни мағлуб этган "Пахтакор" таркибида доимгидек Жалолиддин Машарипов фаол бўлди ва гол уришга эришди.\nСайтимиз талқинига кўра тур футболчиси деб топилган Лутфулла Тўраев рамзий терма жамоадан ҳам ўрин олди. Айнан унинг суперголи "Бунёдкор"га Олмалиқда ғалаба келтирди.\n"Навбаҳор" ярим ҳимоячиси Азимжон Аҳмедов "Сурхон" билан учрашувда майдон марказида анчагина фаол ўйнади йирик ғалаба қўлга киритилишида муҳим фигуралардан бири бўлди.\n"Локомотив"нинг туркманистонлик легионери Арсланмурат Аманов собиқ клуби "Бухоро"га қарши баҳсда жарима тўпидан ажойиб гол урди. Гол уришдан ташқари ўз қанотида рақибларга тинчлик бергани йўқ.\nҲужумчилар: Рўзимбой Аҳмедов ("Андижон"), Шоҳруз Норхонов ("Сўғдиёна")\n"Андижон"нинг мавсумдаги дастлабки ғалабаси қўлга киритилишида ҳужумчи Рўзимбой Аҳмедовнинг хиссаси катта бўлди. "Бургутлар" дастлабки 4та учрашувда битта гол уришганди, Аҳмедов эса 5-турда "Насаф" дарвозасига 2та гол урди.\n"Сўғдиёна" ҳужумчиси Шоҳруз Норхоновнинг мавсум бошида ҳеч омади келмаётганди. Ниҳоят кечаги "Металлург" билан ўйинда футболчи узоқ масофадан ажойиб гол урди ва жамоасининг ғалаба қозониши учун катта ёрдам берди.\nСуперлига, 5-тур рамзий терма жамоаси\nНоёб Германия терма жамоаси 12\nКриштиану Роналду қачон Португалия терма жамоасидан кетишини маълум қилди 14


Биринчи қўл тамойили асосида — Huquq\nHome / / Биринчи қўл тамойили асосида\n29.05.2020\t, Жараён 64\nАҳолини арзон озиқ-овқат билан таъминлаш, бозорларда нарх-наво сунъий равишда ошиб кетишининг олдини олиш мақсадида Бош прокуратура ҳузуридаги департаментнинг Қашқадарё вилояти бошқармаси вилоят прокуратураси билан ҳамкорликда тизимли ишларни амалга оширмоқда.\nВилоят аҳолисининг 55 962 гектар томорқасида сабзавот, полиз экинлари ва картошка етиштирилади. Биргина Косон туманидаги Эсабой қишлоғи аҳолиси 192 гектар ерда томорқачилик билан шуғулланиб, вилоятимиз деҳқон бозорларини бир кунда 100 тоннадан ортиқ сабзавот билан таъминлаяпти.\nШунингдек, Яккабоғ туманидаги «Кумуш куз файзи» ва «Оқтош келажаги» МЧЖда бугунги кунда 350 мингдан ортиқ парранда боқилиб, бир кунда 175000 дона тухум ва 1,7 тонна гўшт етиштириб берилмоқда.\nМаҳсулотларни биринчи қўл тамойили асосида улгуржи нархларда вилоят аҳолисига ҳамда қўшни вилоятларга етказиб бериш мақсадида департамент органлари томонидан онлайн ахборот алмашиш тизими ташкил этилиб, маҳсулотлар тўғридан-тўғри деҳқон бозорларига етказилмоқда. Жумладан, бошқармамизнинг кўмаги билан айни кунга қадар Тошкент шаҳрига, Бухоро ва Самарқанд вилоятларига 20 тонна гўшт, 47 тонна сабзи, 30 тонна помидор ва бодринг, 301 минг дона тухум жўнатилди.\nБу жараёнда вилоятнинг чиқиш постларида яшил йўлакларнинг ташкил этилгани маҳсулот етиштирувчи тадбиркор ва томорқачилар учун қулайлик туғдирмоқда.\nдепартаментнинг Қашқадарё вилояти бошқармаси катта инспектори


Равшан Ҳайдаров: “Истиқлол” стадиони 2015 йилги Янги Зеландия билан бўлган учрашувдаги каби тўлиб-тошишини хоҳлаймиз\n22 март, 2018, 16:12\nБугун Фарғонага етиб келган Осиё чемпинлари катта тантана билан кутиб олинди. Кутиб олиш тадбирида қатнашган oltinvodiy.uz сайти мухбири Ўзбекистон олимпия терма жамоаси бош мураббийи Равшан Ҳайдаров билан қисқача суҳбатда бўлди.\n— Фарғоналик футбол ихлосмандлари бизни юқори даражада кутиб олишди. 23 ва 26 март кунлари Кения олимпия терма жамоасига қарши иккита ўртоқлик учрашувини ўтказамиз. 26 март куни “Истиқлол” стадиони худди 2015 йилги Янги Зеландия билан бўлган учрашувдаги каби тўлиб-тошишини хоҳлаймиз. Водийда футболни жуда яхши кўришларини биламан.\n— Хитойда ўтган Осиё чемпионатида олтин медални қўлга киритишни кутганмидингиз ва Сидоров финалда гол уришини олдиндан сезганмидингиз?\n— Ҳар бир мураббий ўз жамоаси билан яхши натижа кўрсатишни истайди. Биз ҳам Хитойда ҳар бир ўйинда ғалаба қозонишни мақсад қилгандик. Яхши ният қилгандик, чемпион бўлдик.\nСидоровнинг гол уришига келсак, бунга ишонгандим. Юрагим Сидоровнинг гол уришини сезганди. Бўлажак учрашувларда ҳам ғалаба қозониб мухлисларни хурсанд қилмоқчимиз.


Яримта пенсия ҳам кўп кўриняпти...ми?\n21 январ 2021, Тошкент вақти: 02:52\n“Ўзметроном” сайти мамлакат ҳукумати ишлаётган пенсионерларга қарилик нафақаси тўлашни улар меҳнат қиладиган ташкилотлар зиммасига юклашга қаратилган қарор лойиҳаси устида ишлаётганини маълум қилди.\nАгар бу маълумот тўғри бўлса ва қарияларга нафақа ҳам тўлашни зиммасига оладиган “мард” ташкилотлар топилиши амри маҳол экани эътиборга олинса, ишлашни хоҳлайдиган пенсионерларнинг аҳволи вой бўлиши ойдинлашади. Ҳозир ҳам ишлаётган пенсионерлар нафақани тўлиқ олмайди.\n“Мен пенсияга чиққач, “Урганчтрансгаз” ташкилотида ишладим. Ойлик маошимни тўлиқ олардим, лекин пенсиямнинг ярмини олиб қолишарди. Мен 65 минг сўм нафақа пули олишим керак. Шу пулнинг ярминигина олардим. Ишлайдиган пенсионерларнинг нафақаларини тўлиқ беришса яхши бўларди”, - дейди хоразмлик ижодкор Қурбон Муҳаммадризо.\nУнинг таъкидлашича, малакали ва ўз соҳасида профессионал маҳоратга эга одамларнинг кўпчилиги пенсияга чиққандан кейин ҳам иш фаолиятини давом эттиришни хохлайди. Аксарият ташкилотларда бундай одамларга эҳтиёж ҳам катта. Бироқ бунга пенсия пулининг ярмидан маҳрум этилиш масаласи тўсқинлик қилади.\nҚ.Муҳаммадризо айни пайтда ҳеч қаерда ишламаяпти. Айтишича, кўп ташкилотлар уни ишга таклиф қиляпти. Лекин у нафақасининг ярмидан ажралишни хоҳламаслиги туфайли бу таклифларни рад этяпти.\n“Олий маълумотим бор. Ҳозир университет, коллеж ва лицейлардан ишга таклиф бўляпти. Яқинда ўқитувчилар малакасини ошириш институтига чақиришди. Мен уларнинг таклифига рози бўлмадим. Пенсиямнинг ярми чегириб қолинса, ишлашимдан менга манфаат бўлмайди. Кўп малакали одамлар айнан пенсиясидан ушлаб қолиниши туфайли ишламай уйда ўтиришга мажбур бўлмоқда”, - дейди Қ.Муҳаммадризо.\nУ кўп пенсионерлар нафақа пули рўзғор харажатларини қопламаслиги сабабли ишлашга мажбур бўлишини айтади.\n“Мен ҳам ишлашни хоҳлайман. Чунки пенсия пулим харажатларимни қопламайди. Коммунал хизматларга тўлаш керак, рўзғор харажатлари қанча. Қариган чоғимда яхши еб ичгим келади”, - дейди кекса ижодкор.\n“Ўзметроном” сайтида ёзилишича, Ўзбекистон ҳукумати яширинча ишлаб чиқилаётган қарорни қабул қилиш орқали пенсия тўлови бўйича ижтимоий таъминот юкини ўзидан соқит қилиб, уни иш берувчи ташкилотлар зиммасига юкламоқчи.\nЯнги қарор лойиҳаси аслида ҳам мавжудми ёки йўқлигини билишнинг имкони бўлмади. Хусусан, Тошкент шаҳри меҳнат ва аҳолини ижтимоий ҳимоя қилиш бош бошқармаси вакиллари янги қарор тайёрланилаётганидан бехабарлигини билдирди. Меҳнат ва аҳолини ижтимоий ҳимоя қилиш вазирлигидан ҳам айни жавоб олинди.\nЎзбекистон қонунчилигига кўра, ҳар бир ишчи-хизматчи меҳнат ҳақининг 2,5 фоизини пенсия жамғармасига ўтказади. Агар пенсия тўлови иш берувчи зиммасига юклатилса, тўланаётган солиқ кимнинг чўнтагига кетяпти, деган савол очиқ қоладиган кўринади.\nКузатувчиларнинг билдиришича, агар янги қарор кучга кирса, ишлаётган минглаб пенсионер ишсиз қолиши мумкин. Чунки аксарият ташкилотлар ортиқча маблағ тўлашдан кўра пенсионерлар меҳнатидан воз кечишни афзал билади. Бу эса мамлакатда камбағаллар оилалар сони янада кўпайишига олиб келиши мумкин. Чунки Ўзбекистонда битта нафақа пулига кун кўриш қийинлиги сир эмас.


Миср бош вазири EgyptAir самолёти теракт туфайли қулагани эҳтимолини истисно қилмади\n15:46 / 19.05.2016\nМиср бош вазири Шариф Исмоил EgyptAir авиакомпаниясининг MS804 рейсини амалга ошириш вақтида Ўрта Ер денгизида қулаб тушган А-320 русумли самолёти ҳалокатига теракт содир этилиши сабаблиги бўйича эҳтимолни истисно қилмаган.\nМиср ҳукумати раҳбари бу фикрни журналистларнинг саволларига жавоб қайтариш чоғида айтган.\n"Ҳозирча самолёт қулашининг сабабларини айтишга эрта. Теракт содир этилгани бўйича эҳтимол ҳам истисно қилинмайди", деган у.\nПариждан Қоҳирага учаётган самолёт Греция ҳаво ҳудудига киргандан 20 дақиқа ўтиб, радарлардан ғойиб бўлган. MS804 рейси бортида 56 нафар йўловчи (улардан уч нафари бола) ва ўн нафар экипаж аъзоси бўлган.\nAl Mayadeen телеканали EgyptAir авиакомпаниясидаги манбасига таяниб самолёт Ўрта Ер денгизига қулаганини маълум қилди.\nМиср фуқаролик авиацияси вазирлиги EgyptAir компаниясининг A320 самолёти ҳалокатга учраганини расман тасдиқлади.


Ўзбекистон яна Тожикистон Алюминий заводи зарарларидан огоҳлантирди - BBC O'zbek\nЎзбекистон яна Тожикистон Алюминий заводи зарарларидан огоҳлантирди\nЎзбекистонда ташкил қилинган экология ҳафталиги доирасида Ўзбекистоннинг Лондондаги элчилиги Буюк Британиядаги журналистлар ва тадқиқотчилар учун Тожикистон Алюминий заводининг Ўзбекистон атроф-муҳитига таъсирига бағишланган брифинг мулоқот ташкил қилди.\nImage caption ТАЛКО атроф-муҳитни заҳарли бирикмалар билан зарарлантирадиган манбага айланди, деб таъкидлади Ўзбекистон элчиси.\nТожикистоннинг Турсунзода шаҳрида жойлашган ТАЛКО заводи 1975 йилда ишга тушган ва ўзбек мутахасисларнинг фикрича, бугунга келиб технологиялари эскирган, бироқ шунга қарамасдан корхона фаолият юритмоқда.\nТАЛКО йилига 517 минг тонна алюминий ишлаб чиқариши керак, аммо завод ўз ишлаб чиқариш қувватининг ярмига ишламоқда, деди элчи Отабек Акбаров ўз маърузасида.\nТАЛКО ҳар йили ҳавога ўртача 22-23 минг тонна заҳарли модда чиқармоқда, деб огоҳлантиришади ўзбек расмийлари.\n“Заҳарли моддалар орасида фторли водород ўта хавфли деб саналади, унинг миқдори кўпайиб бораётгани оқибатида атрофдаги тупроқ, сув манбалари зарарланмоқда, қишлоқ хўжалик экинлари ҳосилдорлиги, чорвачилик маҳсулдорлиги пасайиб кетмоқда. Бошқача айтганда, ТАЛКО атроф-муҳитни заҳарли бирикмалар билан зарарлантирадиган манбага айланди”, деб таъкидлади Ўзбекистон элчиси.\nБундан ташқари, заводнинг заҳарли чиқиндилари Сурхондарё вилоятидаги бир неча туманларда истиқомат қиладиган аёлларининг репродуктив саломатлигига хавфли таъсир кўрсатмоқда, чақалоқларнинг ногирон ва ўлик туғилишларига сабаб бўлмоқда.\nЎзбекистон парламентида махсус мақомга эга бўлган Ўзбекистон Экологик Ҳаракати завод атмосферани заҳарли чиқиндилар билан заҳарламоқда, дея бонг уриб келади.\nБир неча йил олдин ТАЛКО таъсирига қарши маҳаллий аҳоли Экологик Ҳаракат ташаббуси билан норозилик чиқишларини уюштирганди.\nБироқ Тожикистон Ўзбекистон расмийларининг ТАЛКО борасидаги хавотирларини рад этиб келади, расмий Тошкентнинг даъволарини "сиёсийлашган" деб атайди.\nЎзбекистон элчихонасининг билдиришича, Ўзбек томонининг хавотирлари инобатга олинмай қолмоқда.\nЎзбек-тожик муносабатларидаги сўнгги кескинлашув ортида нималар турибди?\n"Тожикистонликлар ЎЭҲ баёнотларини жиддий қабул қилмайдилар"


Рейтинг. Сериалсеварлар учун махсуc: энг кўп қисмли телесериаллар ўнлиги - Bugun.uz\n18:11 | 23-09-2021 874\nОдамлардан ҳам кўпроқ умр кўрган, кўраётган теледастурлар бор. Келинг, бугун сиз билан энг узун телесериаллар ҳақида суҳбатлашамиз.\n1. «Симпсонлар». Мазкур комедик мультсериал ҳақида ўтган асрдан буён билишади. Мэтт Грейнинг томонидан яратилган мазкур сериалда америкалик ўрта қатлам ҳаёти Симпсонлар оиласи мисолида сатира қилинади.\nФото: «20th Century Fox Television»\nСериалдаги воқеалар Спрингфильд номли хаёлий шаҳарда бўлиб ўтади. «Симпсонлар» келажакни олдиндан башорат қилади ва намойиш этади, деган қарашлар мультсериалнинг шуҳратини янада оширган. Сериал илк бор 1989 йил 17 декабрда эфирга узатилган ва ҳали ҳам унинг қисмларини яратишда давом этилмоқда. 32 ёшни қаршилаш арафасидаги телесериал ҳозирча 32 мавсум, 706 эпизоддан иборат.\n2. «Жанубий парк» («South Park»). Американинг «Comedy Central» телеканалида 1997 йилдан бери эфирга узатилаётган мазкур фильм ҳам мақсади, мазмуни ва йўналиши жиҳатидан «Симпсонлар»га ўхшаб кетади, яъни унда ҳам жамиятдаги иллатлар сатирик усулда танқид остига олинади.\nФото: «Courtesy of Comedy Central»\nСериал яративчилари Трейй Паркер ҳамда Мэтт Стоунлар ҳисобланади. Мультсериалнинг бугунга қадар 23 мавсум, 307 сони яратилган. Аввалига рангли қоғоз бўлакларидан қирқиб тайёрланган сериал бугунга келиб замонавий усулларда — компьютер графикаси ёрдамида ишлаб чиқилмоқда. Сериалнинг бош қаҳрамонлари ҳисобланган тўртта мактаб боласи 24 ёшни қаршилаб улгурди.\n3. «Ҳуқуқ ва тартиб: махсус жиноятлар корпуси». «Махсус жиноятлар корпуси» «Ҳуқуқ ва тартиб» туркумидаги сериаллар орасида ҳозирча энг машҳури ҳисобланади. Америка киноижодкорлари томонидан тасвирга олинган мазкур телесериал юридик драмалар сирасига киради.\nУ илк бор 1999 йил сентябрь ойида эфир юзини кўрган, яратувчиси Дик Вульфдир. Телесериал 22 фасл, 494 эпизоддан иборат бўлиб, у бугунга қадар яратилган инсонлар иштирокидаги энг узун сериал ҳисобланади. Сериал бир қанча мукофотлар, жумладан, «Эдгар Алан По» мукофотига сазовор бўлган.\nМаълумот ўрнида айтиш мумкинки, сериал бош қаҳрамонларидан бири Маришка Харгитей 2007 йилда биргина эпизоддаги иштироки учун 400 минг доллардан ортиқроқ пул олган.\n4. «Қурол тутуни» («Gunsmoke»). Мазкур сериал ҳам Америка ижодкорлари томонидан яратилган бўлиб, у дастлаб радио (1952 йилга қадар), кейин эса телевидениеда тақдим қилинган. Даставвал «Қурол қонуни» деб номланган сериал жуда зерикарли тарзда бошланган.\nФото: «Cowboys and Indians Magazine»\nСериал воқеалари Канзас штатидаги Жож-Ситида бўлиб ўтади, унда ХIХ асрда Америка ғарбида содир бўлган воқеа-ҳодисалар ҳақида ҳикоя қилинади. Телесериал яратувчиси — Натан Юран. Телесериал 20 фасл, 635 та эпизодни ўз ичига олади. Сериал кино оламининг «Оскар»и саналадиган «Эмми» мукофотига сазовор бўлган.\n5. «Тез ёрдам» («ER»). Америкалик киноижодкорлар томонидан суратга олинган мазкур тиббий драма Майкл Краутон томонидан яратилган. 15 фасл, 331 эпизоддан иборат. Сериалда Чикаго касалхонаси бўлими, унинг ходимлари ва беморлари ҳаёти акс этади. Сериал «NBC» телеканалида 1994 йил сентябрь ойидан 2009 йил апрель ойигача бўлган вақт оралиғида — 13 йил давомида эфирга узатилган.\nУ 2019 йилгача Америка телевидениеси тарихидаги энг узун тиббий драма бўлиб қолди. 2019 йилда «Грей анатомияси» сериалининг 332-қисми эфир юзини кўриши билан «ER»нинг рекорди янгиланди. 1998 йилдан 2002 йилгача сериалнинг ҳар бир эпизодини «NBC» рекорд даражадаги нархда — 13 миллион, 2002 йилдан 2005 йилгача эса 9 миллион доллар билан ўзида ушлаб турди.\n6. «Денгиз полицияси: махсус бўлим» («NCIS»). АҚШ ҳарбий-денгиз кучлари департаменти ҳузуридаги жиноятларни тергов қилиш федерал агентлиги фаолиятига бағишланган телесериал 19 фасл, 415 эпизодни ўз ичига олади.\nСериал илк бор 2003 йил 23 сентябрда (бугун унинг «туғилган куни») «CBS» телеканали томонидан эфирга узатилган. 2021 йил 15 апрелда «CBS» телесериалнинг ўн тўққизинчи мавсуми ҳақида хабар берган эди.\n7. «Грей анатомияси». Сезганингиздек, юқорида бу телесериал ҳақида эслаб ўтган эдик. У рейтингимизнинг еттинчи ўрнидан жой олди. Сериал тиббий, романтик, комедик драма ҳисобланиб, Шонда Раймс томонидан яратилган.\nСериал премьераси 2005 йил 27 мартда «АBС» телеканалида бўлиб ўтган. Бугунга қадар сериалнинг 18 фасл, 380 эпизодини тасвирга олишга улгурилди. Сериал «отахон» ва «ҳали ҳам тирик» телесериаллардан биридир — у бугунги кунда ҳам эфирга узатилади.\nСериал, айниқса, иккинчи ва учинчи мавсумларида бир қанча мукофотларга сазовор бўлган. 2006 йилда сериал «Энг яхши телесериал-драма» номинациясида «Олтин глобус» мукофотига сазовор бўлган, 2006 ва 2007 йилларда эса «Энг яхши драматик сериал» номинациясида «Эмми»ни олган.\nБундан ташқари, 2010 йилда сериал ярим соатлик эфир вақти учун 2,67 миллион доллар даромад келтириб, энг даромадли телекўрсатувлар рўйхатида тўртинчи ўринни эгаллаган.\n8. «Ҳуқуқ ва тартиб». Юқорида мазкур сериалдан ажралиб чиққан «Махсус жиноятлар корпуси» ҳақида сўз борган эди. «Ҳуқуқ ва тартиб»нинг ўзи бугун саккизинчи ўринда.\nАмерикалик киноижодкор Дик Вульф томонидан яратилган мазкур процессуал ва юридик телесериалнинг премьераси 1990 йил 13 сентябрда «NBC» телеканалида бўлиб ўтган. Телесериалнинг охирги қисми 2010 йил 24 майда эфирга узатилган. 20 йил «умр кўрган» телесериал 20 фасл, 456 эпизоддан иборат. Сериалнинг машҳурлик даражасини 2004 йил 14 сентябрда Нью-Йоркдаги йўллардан бирининг номи сериал шарафига «Law&Order Road» деб ўзгартирилганидан ҳам англаб олиш қийин эмас.\n9. «C.S.I.: Жиноят жойи». Илк бор 2000 йил 6 октябрда «CBC» телеканалида намойиш этилган Лас-Вегас суд-тиббий лабораторияси иши ҳақидаги Америка телесериали Энтони Зайкер томонидан яратилган. 15 фасл, 335 эпизоддан иборат мазкур сериал 2002–2003 йилги мавсумдаги йиллик рейтингда биринчи ўринни эгаллаб, ўртача 26 миллион томошабин билан энг кўп кўрилган маҳсулотга айланган.\n2015 йил май ойида «CBC» рейтингнинг пасайиши ортидан сериалнинг тасвирга олиш ишлари якунланган. Шунга қарамай, канал воқеаларни якунлаш учун икки соатлик телевизион фильмга буюртма берган. Сўнгги қисм 2015 йил 27 сентябрда эфирга узатилган.\n10. «Лесси». Лесси исмли ит, одамлар ва ҳайвонларнинг саргузаштлари ҳақида ҳикоя қилувчи Америка телесериали Роберт Максвелл томонидан яратилган ва «СBС» телеканалида 1954 йил 12 сентябрдан 1973 йил 24 мартгача — 19 йил давомида эфирга узатилган.\nФото: «Global Screen»\nДастлаб қора ва оқ рангларда суратга олинган сериал 1965 йилда рангли форматга ўтган. Сериал 571 эпизодни ўз ичига олади. «Лесси» бошиданоқ танқидчилар томонидан юқори баҳоланган ва дастлабки йилларда иккита «Эмми» мукофотига сазовор бўлган. Бундан ташқари, 1956 йилда «Лесси» «Пибоди» мукофотига сазовор бўлган.\nБизда ҳозирча шулар. Бугунда қолинг. Яна рейтинглашгунча!


Адвокат Хасавов: Россияга шариат судлари керак!\nМосквалик адвокат Дагир Хасавов.\nМосквалик адвокат Дагир Хасавов Россияда шариат судларини жорий қилиш масаласини кўтарди. Хасавовнинг акс ҳолда “Москва қонга беланиши” тўғрисида қилган баёноти Россия жамоатчилигининг кескин норозилигига сабаб бўлди.\nМоскванинг Мешчан туман суди бир йилдан буён Москва Жомеъ масжидини қайта таъмирлаш лойиҳаси юзасидан қарор чиқара олмаётгани москвалик адвокат Дагир Хасавовга шариат судларини ташкил этиш таклифи билан чиқишга ундади. У, шунингдек, шариат судларига ҳакамлик ҳуқуқини топширишни таклиф этди.\nБироқ, бу масалада “Рен ТВ” телеканалига берган интервюсида унинг бироз кескинроқ шаклда қилган чиқиши Россияда катта шов-шувга сабаб бўлди. У маҳаллий судларни лаёқатсизликда айблаб, бундай деди:\n- Биз ўз уйимиздамиз. Хоҳлайсизми-йўқми, биз ўзимизга мос тартиб-қоидаларни жорий қиламиз. Бу тартибларни ўзгартиришга қилинган ҳар қандай ҳаракат қон тўкилишига олиб келади. Москва иккинчи Ўлик денгизга айланади, биз шаҳарни қонга тўлдирамиз, деди адвокат Хасавов.\nРоссияда шарий суд тартибларини жорий қилиш мақсадида Дагир Хасавов “Мусулмонлар иттифоқи” инсон ҳуқуқлари марказини тузишни режалаштираётганини маълум қилди.\n- Биз бу тармоқни Россиядан бошлаб кенгайтирамиз. Аввалига Осиё, кейинчалик Араб халифалиги кенглигигача. Мусулмонлар шу тариқа бирлашишлари керак. Россия эса бизга бунинг учун шароит яратиб бериши керак, деди Дагир Хасавов.\nАйни пайтда, бу масала юзасидан Россия Марказий диний бошқармаси раҳбари Талгат Тожуддин Хасавовнинг бу фикрларига мутлақо қўшилмаслигини билдирди. “Конституцияга кўра, Россияда дин давлатдан ажралган... Мамлакатимизда ўз суд тизими мавжуд, мусулмонлар эса Россиянинг тенг ҳуқуқли фуқаролари сифатида ундан фойдаланиб келадилар”, деди Россия муфтийси Талгат Тожуддин.\nКўпчиликнинг фикрига зид равишда, Москва патриархияси расмий вакили Всеволод Чаплин “РСН” радиосига берган интервьюсида Россия мусулмонларига шариат судларини ташкил этишни тақиқламасликка чақирди.\nПатриархиянинг Синод бўлими раҳбари Всеволод Чаплин Ислом жамоасини чегараламаслик ва ўз тартиб-қоидаларига биноан яшашга имкон бериш зарурлигини алоҳида урғулади. “Албатта, улар бошқаларни бу қоидаларга риоя қилишга мажбурламаслиги керак”, дея хулоса қилди православ черкови вакили.\nАдвокат Дагир Хасановнинг Москванинг “қонга беланиши” тўғрисидаги фикр-мулоҳазалари Россиянинг миллатчи ва ирқчи ҳаракатларига тегишли сайт ва форумларда қизғин салбий муҳокамаларга сабаб бўлмоқда.\nРоссия Муфтийлар Кенгаши раиси муовини Рушан хазрат Аббосов Озодлик Радиоси билан суҳбатда жамоатчиликни тўлқинлатиб юборган Дагир Хасавов баёнотини мусулмонлар жамоасини бадном қилишга қаратилганлигини таъкидлади.\n- Россия Муфтийлар Кенгаши Хасавовнинг мазкур баёнотини провокация сифатида қабул қилади. Унинг Москвани “қонга белаш” ҳақидаги фикрлари биринчи навбатда Россиядаги Ислом жамоаси, мусулмонларининг кескин қаршилигига учради. Бу адвокат мусулмон жамоасига ўзининг бошқа бу каби баёнотлари билан ҳам жиддий зарар келтирганини эслаш мумкин. Унинг мақсади бир: бу баёнотлар ортидан ўзининг шахсига жамоатчилик эътиборини қаратишдир, деди Россия муфтияти вакили.\nРушан Аббосовнинг фикрича, Хасавов олдин ҳам Москва Жомеъ масжиди реконструкциясига қарши чиққан, муфтият раҳбариятини бадном қилишга уринган.\nАйни пайтда, бу масала юзасидан сиёсий доиралар ҳам ўз муносабатини билдирди. “Яблоко” партияси Хасавовга қарши жиноий иш қўзғатилиши юзасидан Россия Бош прокуратурасига мурожаат қилишини билдирди.\nРоссия Ички ишлар вазирлиги раҳбарияти тегишли тузилмаларга адвокат Дагир Хасавовнинг ушбу чиқишини миллатлараро нифоқни қўзғатишга қаратилганлиги асосида текширув бошлаш тўғрисида махсус буйруқ берганлиги хабар қилинмоқда.


"Локомотив", "Пахтакор" ва яна 4 клуб академия бўйича минимал талабни ҳозиргача бажармаган / Ўзбекистон янгиликлари, энг сўнгги хабарлар\nСПОРТ 0 Шархлар 469 кўрилди\nЎзбекистон футбол ассоциацияси 2017 йилнинг тўртинчи чорагидан бошлаб Суперлига футбол клубларини академия масаласида огоҳлантириб келди. Давлат корхоналари томонидан молиялаштириб келинган клублар аслида 2007 йилдан бошлаб ўз академияларига босқичма-босқич эга бўлиб боришлари белгилаб қўйилган. Аммо орадан 12 йил вақт ўтса-да, бир қатор клублар ҳукуматнинг бу талабини бажармаган. Ҳозиргача фақатгина “Насаф” ва “Бунёдкор” футбол академиялари қониқарли фаолият олиб борди. “Машъал” ҳамда “Шўртан” футбол академиялари эса йилдан-йилга издан чиқиб борган. Бу ҳақда ЎФА матбуот хизмати хабар қилди.


1984 йилнинг 15 февралида Марғилон шаҳрида туғилган. Ўзбекистон давлат жаҳон тиллари университетининг халқаро журналистика факултетида (2001—2005-йиллар) ва Ўзбекистон Миллий университетининг журналистика факултети магистратурасида (2005—2007-йиллар) таълим олган. АҚШ, Германия, Туркия, Польша, Қозоғистон давлатларида малака оширган.\nФаолиятини 2001 йили сентябрь ойидан «Маърифат» газетасида мухбир бўлиб бошлаган. 2011 йили Нью-Йорк шаҳрида чоп этилган биринчи ўзбек газетаси — «Ватандош»нинг бош муҳаррири бўлган. ЎзНетдаги илк блогерлардан. 2004 йили «Ziyouz.com» порталига асос солган. Айни пайтда унинг бош муҳаррири ҳисобланади. Оилали, 1 ўғил ва 2 қизи бор.\n29/04, 04:44 3759


Стол теннисчилар онлайн машғулот ўтказди / Olamsport.com\nСтол теннисчилар онлайн машғулот ўтказди\nТеглар : Стол теннисиСаида Маҳмудова\nЎзбекистон стол тенниси федерацияси раиси, тажрибали мураббий Саида Маҳмудова терма жамоамиз аъзоларига онлайн машғулот ўтказди.\nМамлакатимизда ҳар қандай шароитда ҳам жисмоний тарбия ва спорт билан шуғулланишнинг имкони мавжудлиги, айни дамда ҳукм сураётган карантин даврида ҳам ўз исботини топмоқда. Ёшларимизнинг спортга бўлган меҳри, ўз мақсади йўлида барча қийинчиликларни енгиб ўтишга тайёрлиги сабаб ўз уйларида бўлсаларда, мураббийлар томонидан белгилаб берилган машқларни бажармоқда.\nЖумладан, кеча 4 май куни Саида Маҳмудова бошчилигида ўтган стол тенниси бўйича машғулотлар, теннисчиларнинг жисмоний ҳолатини яхшилаш ва техникаларини янада оширишга катта ҳисса қўшди. Жисмоний тарбия ва спорт вазирлиги ҳамда Миллий олимпия қўмитаси тавсияси билан онлайн тарзда ўтган машқларни стол тенниси федерацияси шифокори ва руҳшуноси кузатиб борди.\n– Спортчиларнинг муваффақиятга эришишлари учун руҳан тетик бўлишлари шарт. Шу боис ҳам терма жамоамизнинг ҳар бир машғулотини мунтазам кузатиб бораман ва уларга керакли тавсияларни бераман, – дейди Умид Сабитов. – Айниқса, бугунги кунда спортчиларимиз карантин ҳолатида ўз уйларида шуғулланмоқдалар. Бу эса уларнинг руҳи ҳолатлари бир маромда бўлиши бироз қийин бўлади. Федерациямиз томонидан яратилган имкониятлар сабаб, мен ҳар куни улар билан суҳбатлашиб, керакли тавсияларни бермоқдаман.


ЎЗБЕКИСТОН РЕСПУБЛИКАСИ ОЛИЙ СУДИНАДОМАТ ЁХУД ЙЎРГАК КЎРМАГАН ЧАҚАЛОҚ from\nНАДОМАТ ЁХУД ЙЎРГАК КЎРМАГАН ЧАҚАЛОҚ\nЎтган йилнинг айни кўкламида Косон тумани ҳудуди бўйлаб оқаётган Пўлоти катта ариғи атрофидан ўз юмушлари билан ўтиб-қайтаётган одамлар дастлаб узоқдан оқиб келаётган жасадни пайқамадилар.\n— Чақалоқ оқиб келаяптими? — деди кимдир кутилмаганда. Шу заҳотиёқ ҳуқуқ-тартибот идоралари ходимларига хабар берилди.\nСуд тиббий-экспертиза хулосасига кўра, воқеа шу кеча-кундузда содир этилган. Ўғил бола жинсли чақалоқ ариққа ташлаб юборилган экан.\nАммо қотил ким? У нега бундай машъум фожиага қўл урди?\nОрадан кўп ўтмай бу саволларга жавоб топилди. Воқеа қуйидагича рўй берган.\nМадина (исм-шарифлар ўзгартирилган) ҳаётга енгил-елпи қараши туфайли тўғри йўлдан адашди. У Қарши шаҳридаги корхоналардан бирида ишлар экан, тасодифан Шавкат исмли йигит билан танишиб қолди. Бу танишув уларни аста-секин бир-бирига яқинлаштирди.\nУлар ўз эҳтиросларини жиловлай олмаганлиги оқибатида орадан икки ой ўтгач, Мадина ўзининг ҳомиладор эканини сезиб қолди.\nШундан сўнг Шавкат аввалига тез орада уйланишига Мадинани ишонтириб, унга қоп-қоп ваъдалар берди. Кейинчалик, аниқроғи, Мадинанинг ой-куни яқинлашгач, қорасини ҳам кўрсатмай қўйди…\nЎша куни ярим тунда ташқарига чиққан Дилбар опа қизи Мадинанинг хонасидаги чироқ алламаҳалгача ўчмаганидан хавотирга тушди.\nХона эшигини аста очиб бўйласа, не кўз билан кўрсинки, бундаги нохуш манзара уни тамом карахт ҳолга солиб қўйди.\nМадина тўшакда инграганича ётар, ёнида эса, чақалоғи биғиллаган кўйи типирчиларди.\n— Буни қаердан орттирдинг, беномус?! — деди Дилбар опа чақалоққа ишора қилиб. — Отанг билиб қолса, энди сени ўлдириб қўяди-ку, бизларни иснодга қолдирдинг, ярамас! — дея қизини ёзғира бошлади.\nОна чақалоқнинг отаси кимлигини қанчалик сўраб-тергамасин, қизидан аниқ жавоб ололмади. Шундан сўнг онанинг кўнглида чақиндай шум ният ўрлай бошлади.\nУ бир чоғ қизини ювиниб келиш баҳонасида ташқарига чиқариб юборди. Пайтдан фойдаланиб, ҳеч кимга сездирмасдан, чақалоқни халатига ўраган кўйи Пўлоти ариғи томон йўл олди…\nУзоқ давом этган суриштирув мобайнида Дилбар Нормуродова ўз набирасининг қотили экани фош этилди.\nСуд ҳайъати мазкур жиноят ишини атрофлича ўрганиб чиқиб, норасида чақалоқнинг умрига зомин бўлган Д. Нормуродовани Жиноят кодексининг тегишли моддаларига асосан муайян муддатга қамоқ жазосига ҳукм этди.\nЁшлик — инсон умрининг гўзал ва беғубор фасли. Таассуфки, баъзида бу бебаҳо дамларнинг қадрига етмай, уни ҳавога совураётган, ўткинчи ҳою-ҳавасга, оний ҳис-туйғуларга, эҳтиросларга алданиб, ўз келажагини барбод қилаётган йигит-қизларнинг учраётгани ғоят ачинарлидир.\nМадина ҳам ҳаётга енгил қараб, шу ўткинчи ҳиссиётнинг қурбонига айланди. Қолаверса, унинг онаси ҳам она, аёл деган муқаддас номни мутлақо унутиб қўйиб, содир бўлган воқеаларга нисбатан оқилона иш тутиш ўрнига ўзи англамаган ҳолда, қалтис йўлни, яъни жиноят йўлини танлади. Энди эса, ўз қилмишлари жабрини тортадиган бўлди.\nХулоса қилиб айтганда, одам боласи — она табиатнинг мўъжизаси.\nУни яхши парвариш қилган — барака, унга жабр етказган эса, завол топади. Унинг худо берган умрига зомин бўлган кимса кечирилмас гуноҳ орттиради. Бу мудҳиш хатони бошқа ҳеч ким такрорламасин, деб ният қиламиз. Ҳаммани яхшиликдан айирмасин.


Сўнгги илинж – HURRIYAT\n1 oy oldin Behzod 215\nБу қандай гап бўлди, дўстим Олтинбой?! Мен сени ўзимга яқин олиб доим ёрдам сўрасам-у, ҳар гал бир оғизгина гапингниям аяйсан-а?! Бу сафар ундай қилма! Унақада дардимни кимга айтай?.. Менга қолса бу ерларга ўлақолсамам оёқ босмасдим. Мажбурлаб, унинг устига ҳаммаёғимни шу савил чилвир ўлгур билан чирмаб судраб келишди. Ўзиям лофмас-ку, нақ девдай келадиган икки барзанги ярим кун олишиб аранг эплашди-да. Бунақанги қаттиқ қаршилик кўрсатишимни ҳеч ким кутмаган чоғи, аввалига шундоққина болаларча хўрозқанд билан алдаб, қўлимдан етаклаб кетишмоқчи бўлишди. Қарашса, анойимасман. Кучлари зўрға етди баччағарларни. Ўзимдан-ўзим фахрланиб кетдим – тарбиялаб, катта қилган раҳматли отамга ташаккур девордим ўша чоқ. Агар шу касбга қизиқишим бўлмаганда эди, аниқ дунё полвонлари орасида энг машҳури бўлардим. Фақат кулма Олтинбой! Гапим рост.\nЛекин Бош муҳаррир нега менга ишонч билдириб шу ишни топшира қолди, ҳалигача тушунолмайман. Бошқа одам қуриб кетганмиди?! Ўзи-ку майли. Фикрлаш у ёқда турсин, қоғоз қоралашдан бошқасига қурби етмайди. Лекин шунча тажрибали, ўзи тенгқур устоз ёзгичлар кўп эди-ку! Тинчгина чориғимни судраб, кунимни кўриб юрувдим-да. Олдига чақириб “Қаламинг ўткирлашиб қолди шогирд. Энди жиддий мавзуларга ҳам қўл уриш вақти келди. Қачонгача майда-чуйдаларга ўралашиб юрасан”, демаганида бу машмашалар бошимда йўқ эди, дўстим Олтинбой.\n– Нима қилай? – дебман менам ҳар ишни дўндирворадигандай гердайиб. Ёшман. Унинг устига қизиққонмасманми.\n– Сенга алоҳида топшириқ бор. Бугундан катта мавзу устида ишлайсан. Яъни мамлакатда бўлаётган ўзгаришларга улкан ҳисса қўшаётган, умрини ватанимиз равнақи йўлига тиккан, туғилган юрти, халқи учун жонини аямайдиган, қисқаси ана шунақа фидойи касб эгалари ҳақида бадиий образ яратасан. Қалам ҳақиям шунга яраша – филдек!.. Худо ярлақаб омадинг чопиб қолса, бутун мамлакатга номинг чиқади. Яна “каттакон” назарига тушиб қолиш эҳтимолинг ҳам йўқ эмас. Унда нақ кўксинг тўрида бирон нишонни ўзинг тасаввур қилавер!\nҲа-а! Ё бирон орден тақасан ёки нақ зарба ейсан, дегандек бўлди ўзиям. Очиғини айтсам, бошлиқнинг ўзи ҳам такаббур, ўта айёр одам-да билсанг. Агар айтганлари рост бўлса, ўзидан ошармиди шунча обрў-эътибор, мукофот деганлари.\nАлал-оқибатини ўйлаб ҳам ўтирмай барибир кўндим. Мен учун топшириқнинг охири муҳим эди. Рўзғордаги камчиликларни ёпишга чол ваъда қилган “фил”дек маблағ ўта зарур бўп турганди-да. Қолаверса, хотинимнинг “у кам-бу кам” сингари минғир-минғирларидан ҳам қулоғим анча пайт тинарди. Қолганини уддаласа бўлади. Яшириб нима қилдим, яна каттакон билан шахсан учрашиб, ҳаётдаги муаммоларим, яшаш қийинчиликларим ҳақида қулоғига шипшиб қўйиш ниятим ҳам бор эди.\nХулласикалом ё донғим, ё чангим чиқар. Бугуннинг қаҳрамоними, марҳамат! Ёрворамиз-ку ёзиб!..\nЛекин бу осон иш эмаслигини жуда яхши тушунардим. Бўнакни олиб чўнтакка уришга урибман-ку, бошлиқдан қаҳрамонни мамлакатнинг қайси бурчагидан излашни сўрамабман. Ҳартугул, катталарнинг ақл доираси сиғими кенгроқ бўларди. На илож. Қидирамиз энди. Дунё кенг. Мамлакат сарҳадлариям чексиз.\nЎҳ-ҳў, чегарагача йўлда қанча балогардон қаҳрамон учрамайди дейсан, дўстгинам Олтинбой! Йўл қуюм шиғиллаб, пишиб ётибди-ку улар! Дарахтни тепсанг, бас. Ерга ёғилади.\nҚисқаси ўзимча шаҳарнинг манаман деган идора ва давлат муассасаларига бориш бўйича тахминий йўл харитаси тузиб, ихчамгина режа қилволдим. Биринчи танловим ўз-ўзидан маълум – тиббий маскан эди. Бунинг устига бошим ҳам оз-моз оғриб турганди. Кечаги “қиттай-қиттай”нинг асоратида, деб ишшайма биродар. Касб касаллиги бу. Ўзинг яхши тушунасан. Нақ каллам ёрилаёзаётганди. Яшириб нима қилдим. Кичиккина мақсадим аралашмаси орасида дардимга даво топиш истаги ҳам барқ уриб, бўй кўрсатиб турарди. Шифо илинжида пойтахтнинг энг катта шифохонасига равона бўлдим. Бориб тўғри раҳбарнинг ўзига учрашдим.\nКасбимни эшитган заҳоти бош шифокор аввал бироз довдираб, қовоқ-тумшуқ қилволди. (Журналистлардан бунча чўчишмаса булар!) Бунисиям ҳамма қаҳрамонларим қатори гаплашяпти-ю чеҳраси ёришмайди. Кейин мақсадим яхшилигини билгач, мақтанишдан тўхтатиб бўлмади бу Худо бехабарни. Жағи ланг очилди-қолди. Қани бироз жим турса-ю, фикрларимни жамлаб олсам. Каллам ёрилиб кетай деяпти-ю шифохона ҳудудидаги дарахтларни кестириб, саранжомлаганигача вайсади ўзиям. Аммо сотиб гумдон қилган пуллари ҳақида лом-мим демади. Буларнинг ҳаммаси шу-ку! Очиғи, жиғилдонидан бошқа ҳеч нарсани ўйламайдиган, бунақанги юз хил турланувчи нусхани ўқувчиларга қаҳрамон қилиб кўрсатишни эп билмадим. Роса сайратиб, жуфтакни урдим. Унга қулоқ соладиган бўлсам ўзидан бошқа яхши одам йўқ эди дунёда. Менга эса оддий одамлар керак. Киши билмас даволовчи шифокор қабулига ёзила қолдим.\nШу десанг иссиқнинг кунида навбатда туришнинг ўзи жасорат. Бу фикрга салкам икки соатлар чамаси терлаб-пишиб, ёқаларим бўйнимга чиппа ёпишгандан кейин келдим, ҳойнаҳой. Бироз эриш туюлса-да, худди шу гап ўзимгаям ёқиб қолди. Шифокорнинг муздек хонасига кириб, терларим қотгандан кейин эса фикримдан айнидим. Дим ҳаводан нохуш бўлиб, эсим оғишига сал қопти-я! Шифокор жуда мулойим, ўта меҳрибон одам экан. Тили ҳам ширин, бир сўз билан дардингни оларкан. Касалимниям аниқ топди. Сабабларини бирма-бир санаганда янаям ихлосим тушиб қолди. Бош оғриғим ҳам тарқади-қўйди. Шифокор дегани шундай бўлса-да. Ўз касбининг устаси. Тажрибали!.. Бунақасини ўзимизнинг юртдан бошқа яна қаердан топасан, дўстим Олтинбой?!\nБироқ… Ҳа-ҳа шу бироқ бўлмаганида қаҳрамоним нақ эди… Даво ёзиб беришини кутгандим, қўлимга бир манзил битилган ташриф қоғозини узатди. Ўта мулойимлик билан кечки пайт хусусий шифохонасига ўтишимни сўради. Ўзиям манзили кўрсатилган жой дунёнинг чеккасида экан-да. Амал-тақал сўраб-суриштириб, топиб бордим. Не кўз билан кўрайки мулойим шифокор қабулидаги беморларнинг бари ўша ерда – аввалгидек кетма-кет тизилишиб, тумонат ичида навбатда туришарди. Худди туш пайтидагидек яна кутдим. Аммо у жойдаги шароитлар бошқача эди. Кутувчилар учун чиройли ўриндиқлардан тортиб, салқин ичимлик сувларгача муҳайё қилинган экан. Ҳамшираларнинг ширинсуханлигини айтмайсанми?! Тилларидан бол томади. Уларнинг муомаласига анграйиб, йигирманчи бўлиб навбатга ёзилганимниям сезмабман. Буларнинг бариси учун олган бўнак пулимдан бир килограмм гўштнинг ҳақини тўладим. Ноилож навбатга турдим. Саломатлик – туман бойлик ахир.\nОдам дегани бир жойда икки-уч соат ўтирса оёқлари тарашадек тортишиб, увишиб қоларкан, дўстим Олтинбой! Кута-кута чарчадим. Энди бош оғриғига оёқникиям қўшилиб, икковлашиб жигарни эзғилаша бошлашганди, бир пайт тили ширингина ҳамшира қиз навбатим келганини эълон қилиб қолди. Бу шифокор деганлари бемор деганни обдон касал қилволиб, кейин даволашаркан-да. Оёғимни судраб аранг кириб бордим. Кўришишга мажол йўқ эди. Шифокор аҳволимга қараб сув тутди. Ичиб олганимдан сўнг, бироз ўзимга келгандай бўлдим. Кейин ўша мулойимлик билан қаерим безовта қилаётганини сўради. Имо билан бошимни кўрсатдим. У бир нималарни ёза бошлади. Кузатиб турдим. Бир лаҳзага бошини кўтармади. Анчадан кейин қўлимга бир уюм қоғоз тутқизди. Бири дорихонага, бири бошқа шифокорлар қабулига. Яна бири тиббий таҳлиллар учун. Хуллас, эртасигаям куним шу ерда ўтадиган бўлди. Каллайи саҳардан пешоб, нажас, қон таҳлилларини топширдим. Ҳаммасига яна бир-икки кило гўштнинг пули кетди. Кейин айтилганидек асаб касалликлари шифокорига учрашдим. У ҳам бошларимга қанақадир матоҳларини илиб текширган бўлди-да, хулосаларини ёзиб берди. Буларнинг барига яна бир кило гўштнинг пулини тўладим. Тиббий техник ускуналар кўригидан ўтишим зарур экан. Улар кўкрагим суратидан тортиб, ички аъзоларимни ҳаммасининг расмини чиқариб беришди. Текингамас, албатта. Буларни барчасига уч-тўрт кило гўштнинг пули кетаркан, холос. Мана сенга замонавий тиббиёт, дўстим Олтинбой. Муллажиринг бўлса, бас. Истаган нарсангни маҳайё қилишаркан. Бунақа ривожланишда эртага шифокорларнинг ҳам кераги бўлмай қолади-ёв. Темир одамларнинг ўзи даволайди касалниям. Ниҳоят, бари таҳлил натижаларини олиб, тушдан кейин қайта тўлов қилиб, мулойим шифокор олдига кирдим. У жами натижаларни кўриб, ҳаммаси жойидалигини айтди.\n– Хавотирланишга ўрин йўқ. Бари асабдан. Жиддий хаста эмассиз. Бу ёғига доим назоратимизда бўласиз. Ҳозир дори ёзиб бераман, – деди хотиржамгина.\n– Керакмас, – деб бақирворибман у мулойим дўхтирга қараб. Ахир ўзинг ўйлаб кўр! Қаҳрамон учун олган бўнагимнинг ярмини унинг мана шу бир оғизгина гапини эшитиш учун сарфлаб бўлгандим. Шу вазиятда яна нима дея олишим мумкин эди.\nЁ Тангрим! Ўзинг сабр-у қаноат бер. Жаҳлимни тий, жиловла ва уни ёмонликлардан қайтар. Сендан ўтиниб сўрайман, шууримни шу ноинсоф шўртумшуқнинг хотираларидан тозалаб ташла. Бошқа бу мулойим супургига дучор қилмагин, деб илтижо қилганимни биламан, ўзимни идорада кўриб турибман-у. Ҳа-а, дўстим Олтинбой. Ҳаммаси англаганингдай юз берди. Жаҳл келса ақл қочаркан-да, биродар. Қачон ва қандай у ерга олиб келишганини эслолмайман ҳам. Айтганларимни бари тушдек, бир зумда содир бўлди-қўйди. Терговчиларга ҳарчанд тушунтиришга ҳаракат қилмай, эшитишни ҳам исташмади. Қилган ишимни безорилик деб малакалашибди. Баҳонада уларни ҳам қаҳрамонлик режамдан ўчириб ташладим. Бирдан-бир қўлимдан келадигани, ваколатим доирасидаги иш мана шу эди, холос. Шу имкониятимдан фойдаланмаслик ҳам кўрнамакликнинг ўзи эди асли. Бу ходимлар бунчалар галварс ва уқувсиз бўлмаса. Маҳкамада у янаям мулойимлашганини кўрсанг. Жабрдийдага айланди-қолди. Ҳаётда яшаш учун одам дегани ҳар кўйга тушаркан-да. Биронта фикрим инобатга олинмади. Ҳатто қулоқ солишмадиям. Суддаги тутуруқсиз саволларини эшитиб кўр!\n– Нимага шифохонага бостириб кирдингиз?\n– Шифокорнинг хонасига нима учун бостириб кирдингиз, деб сўраяпман?\n– Қанақасига бостириб. Унинг олдига икки қайта тўлов тўлаб кирдим. Ташриф қоғозини бериб, шифохонасига ўтишимни ўзи илтимос қилди.\n– Жабрланувчи билан аввалдан танишмисизлар?\n– Қаёқдан билай уни. Тушунмадингизми дейман. Мен “қаҳрамон” излаб давлат шифохонасига боргандим. Тасодифан шу муттаҳамга дуч келдим. У мени ўзининг хусусий корхонасига юборди. Ана ўша ерда ишхонадан олган бўнак пулимнинг ярмини шилволишди.\n– У ер корхонамас, шифохона! – қўшилди ўша мулойим нусха.\n– Шифохонада одамларни даволайди. Сиз бўлса у ерга ҳаммани обориб ё касал қиласиз, ё жинни! – бўш келмадим менам.\n– Бу ҳақорат. Мижозим фаолиятини махсус рухсатнома билан юритади. Тажрибали шифокор, – қўшилди ҳимоячи.\n– Тажрибали фирибгар.\nБу гапимни ҳеч кимга эшиттирмай, пичирлаб гапирдим, Олтинбой! Нимага десанг ҳамма далиллар ўзимга қарши ишларкан. Қонун фақатгина у тарафда эди. Ҳафа бўлиб тургандим, маҳкама раисининг овози жаранглади. Қулоқларим остида худди онамнинг меҳрибон алласи айтилгандай қувониб кетдим. Адолатни қараки, барибир сўнгсўзни менга беришаркан. Кўп гапларни гапириб ташламоқчийдим, ўйлаб қолдим. Кимга керак булар? “Ҳой инсоф бергурлар олдиндан қанақадир бўлар-бўлмас режалар, дастурлар тузиб, ўзи шундай ҳам оғир ҳаётимизни қийинлаштирманглар”, деганимда, нима ўзгарарди? Ўзимга жабр қилганим қолади-ку! Индамай туриб, чуқур уф тортдим-у, қайтиб жойимга ўтирдим. Ҳаммагаям шу маъқул келди. Яшаш қанчалар оғир бўп кетипти-я, дўстим Олтинбой! Хуллас, айбсиз айбдорга айландим-қолдим. Бўнак пуллари эса, давлатимиз қонун-қоидаларига кўра ҳавога учди-кетди. Тўғрироғи, қолганини жаримага тўладим. Яна қолган ярим ёртисига бозордан пича кортошка билан у-бу кўкатлар сотиб олдим, холос. Алам қилгани бир шапалоқ этга арзимади. Буни кўриб хотинимнинг яна дийдиёси бошланди.\nЎйлаб-ўйлаб шуларнинг орасида ҳокисор бўлиб яшаётган ўзимдан бошқа ҳеч кимни қаҳрамонликка номзод, деб билмадим. Бошлиққа шу ёзганларим маъқул келмаган чоғи мажбуран касалхонага – руҳий кўрикка жўнатворди. Уни ҳам тушунаман. Ўз хоҳишига қараб қилмаган бу ишни. Кимларнингдир тазйиқларидан хавотир олган бўлиши ҳам мумкин. Мана энди тиббий хулосаларимни кутиб ўтирибман. Қалам ҳақиям расво бўлди. Шу ишни, деб қарзгаям ботдим. Аммо ҳар тугул бироз юпанчим бор. Агар таҳлилларим ижобий чиқиб, бу ерда олиб қолишсаям, шов-шув бўлиб, каттаконлар қулоғига етади, деган умиддаман. Ана шунда бир бечора фуқаросига раҳми келиб, бу ердан қутулишимга ёрдами тегар ҳеч қурса. Шу хаёлда ҳар куни шифтга термулиб, нажот кутиб ётибман, қадрдон дўстгинам. Ахир биз феодал жамиятда яшамаяпмиз-ку, тўғрими?\nБахтиёр Нуриддин — 1972 йил Жалақудуқ туманида туғилган. Тошкент давлат университети (ҳозирги ЎзМУ)нинг ўзбек филологияси факультетини тамомлаган.\nАнча йиллардан буён Ўзбекистон Миллий телерадиокомпаниясида фаолият юритади. 2016 йилда “Шарқ” нашриётида “Шудринг гуллари” номли илк ҳикоялар тўплами нашр қилинган. Ғафур Ғулом номидаги нашриёт-матбаа ижодий уйи томонидан чиқарилган “Онажон Каъбам ўзинг” (2016 йил ), “Муҳаббатнинг мангу эртаги” (2017 йил) каби ҳикоялар тўпламларида ижодидан намуналар киритилган.\nPrevious Хотира меҳригиёси\nNext Қадимги цивилизациялар сабоғи янги Уйғонишнинг маънавий асосидир


Мен индамасам, сен индамасанг… – Yoshlar ovozi\nМен индамасам, сен индамасанг…\n05.01.2019 Yoshlar ovozi\nТаҳририятимизга етмиш ёшлар атрофидаги отахон келди. Айтишича, нафақа пулини олиш учун Жомбой туманидаги “Арчазор” хиёбонида жойлашган почта алоқа бўлимига тез-тез келиб тураркан.\n— Ҳар гал хиёбонда изғиб юрган дайди итлардан ҳайиқиб ўтаман, — дейди у киши. — Кейин билсам, йўлнинг икки четидаги ариқчага атрофдаги ошхоналардан озиқ-овқат чиқиндилари ташланар, бу эса дайди итларни жалб қиларкан. Наҳотки, бу ҳолат ҳеч кимни ташвишлантирмаса? Қолаверса, шу жой яқинида болалар боғчалари ҳам бор…\nОтахоннинг сўзларида жон бор эди. Ҳақиқатан, биз ҳам шунга ўхшаш ҳолатларнинг гувоҳи бўлганмиз. Хусусан, туман марказидан 46-умумтаълим мактабига олиб борадиган Баҳористон кўчасида ҳам шу аҳвол.\nЯқинда туман ободонлаштириш бошқармаси томонидан қаровсиз ҳайвонларни тутиш ва сақлаш, туман ветеринария бўлими томонидан эса, қутуришга қарши кураш ойликлари ўтказилганди. Аммо вазият ўзгармади. Ахир бундай тадбирлар комплекс характерга эга. Яъни, гап фақат ҳайвонларни эмлаш, эгасизларини тутишдан иборат эмас. Чиқинди тозалаш тизими ҳам тартибга олинмас экан, бу ҳолат ўзгармай қолаверади. Фикримча, соҳага алоқадор ташкилот мутасаддилари ўз қобиғидан чиқиб, атрофга теран назар ташламас экан, муаммо ечим топмайди. Баъзан қайсидир ташкилотга мурожаат қилсангиз, “Бу бизнинг вазифамизга кирмайди” қабилидаги жавобларни оласиз. Лекин ўз вақтида бартараф этилмаган кичик камчилик ҳам вақти келиб тузатиб бўлмас оқибатларга сабаб бўлиши мумкин.\nСўзимиз исботи сифатида тарихга юзлансак.\nХV асрнинг сўнгги чораги. Британия, Ирландия, Кельт, Каталония ва Испания шаҳарларида “қора ўлат” касаллиги тарқалди. Оммавий эпидемия бир неча ҳафтада юз минглаб одамнинг ёстиғини қуритди. Бунга мазкур шаҳарларда санитария-гигиена қоидаларининг қўпол равишда бузилгани, чиқинди тозалаш тизимининг издан чиққани сабаб бўлди. Мутахассисларнинг қайд этишича, инсоният бу қадар катта йўқотишга ҳали учрамаган экан. Европа аҳолисининг учдан бир қисми хасталик оқибатида қирилиб кетган.\n1985 йил, Ҳиндистон. Агра, Гужарот, Аҳмадобод шаҳарларида қутуриш эпидемияси авж олди. Чиқиндихоналар атрофида изғиб юрган дайди итлар, каламуш ва сичқонлар касалликнинг асосий манбаи экани қайд этилди. Касалликка қарши вакцинанинг ҳаддан ортиқ қимматлиги сабаб оддий халқ тиббий хизматлардан фойдалана олмади. Хасталикка чалингани аввалдан гумон қилинган беморларнинг атиги 2 фоизи сақлаб қолинди, холос. Қурбонлар сони миллионларга етди. Уларнинг катта қисмини болалар ташкил этган.\n1999 йил, Париж. Шаҳардаги 13 та умумий овқатланиш шохобчаси овқатдан заҳарланиш қайд этилгани сабаб ёпиб ташланди. Аниқланишича, бу тамаддихоналар чиқинди тўпланадиган пристан билан битта шамол йўналишида жойлашган экан. Воқеа оқибатида мингдан ортиқ киши жабрланган.\nВа ниҳоят, 1892 йил, Тошкент. Шаҳар озодалигининг рисоладагидек ташкил этилмагани, дафн иши талабларининг бузилиши, маҳаллий бозорлардаги антисанитария ҳолати вабо касаллиги тарқалишига сабаб бўлди. Натижада, Марказий Осиё тарихидаги энг йирик қўзғолонлардан бири — “Вабо исёни” кўтарилди. Шаҳарнинг ярми эпидемиядан қирилган бўлса, қолган қисми собиқ тузум ҳукумати тўпларидан қурбон бўлди.\n…Ўтмишда йўл қўйилган хатолардан хулоса чиқариш учун ҳам инсоният тарихни ўрганиши керак, деган ўгит бор. Бугун ўз масъулиятимизни фақат ҳисоботлардагина бажариб, муаммо пайдо бўлганда айбни бир-биримизга ағдараверсак, эртага юқоридаги машъум касалликлар бизга ҳам чанг солмайди, деб ким кафолат бера олади?\nКелажак сари дадил одимлаётган, кундан-кун гўзаллашиб бораётган шу замин — бизники. Унда оиламиз, фарзандларимиз, яқинларимиз яшайди. Шундай экан, масъулиятимизни унутмайлик!\nЁш авлод тарбияси болангиз виртуал ўйинлар қаҳрамонига айланиб қолмасин...\nЭфир юзини кўролмаётган мультфильмлар\nТАҚДИРИ АЗАЛГА ИСЁН омонатга хиёнат демак\n← ИЖТИМОИЙ ҲИМОЯНИНГ ЁРҚИН НАМУНАСИ\nСамимий учрашув →


Президент Каримов Россияга расмий ташриф билан борди - BBC O'zbek\nПрезидент Каримов Россияга расмий ташриф билан борди\nImage caption Москвадаги намойишчилар Президент Медведевни Президент Каримов билан ҳамкорлик қилмасликка чақиришган.\nПрезидент Ислом Каримов душанба куни Россияга расмий ташрифини бошлади.\nБу Ўзбекистон раҳбарининг қўшни Қирғизистондаги воқеалардан буён хорижга илк сафаридир.\nРасмий хабарга кўра, жаноб Каримов Президент Дмитрий Медведев билан икки томонлама алоқалар билан бирга "минтақа ва дунёдаги долзарб муаммоларни" муҳокама этади.\nКузатувчилар Қирғизистондаги вазият кун тартибидан юқори ўрин эгаллашини тахмин этишмоқда.\nРоссия ағдарилган Президент Қурманбек Бакиевни очиқча танқид қилган ва Бишкекдаги муваққат ҳукуматни қўллаб-қувватлаган.\nЎзбекистон эса Қирғизистондаги воқеалар ушбу мамлакатнинг ички иши эканини таъкидлаб, ташқи кучларни вазиятга аралашишдан тийилишга чақирган.\nКузатувчиларга кўра, Қирғизистондаги навбатдаги ғалаён кўпгина минтақавий масалаларда фарқли қарашларга эга бўлган Москва билан Тошкент ўртасидаги жарликни янада кенгайтирган.\nРоссиянинг 2009 йилда Қирғизистон жанубида Коллектив Хавфсизлик Ташкилоти Тезкор кучларининг базасини ташкил этиш режаси Ўзбекистоннинг қаттиқ норозилигига сабаб бўлган эди.\nРасмий Тошкент бу каби база минтақадаги вазиятни беқарорлаштириши мумкинлигидан хавотир билдирган.\nАммо Қирғизистоннинг ўтган йил охирида Қўшма Штатлар билан мамлакат жанубида аксилтеррор тайёргарлик марказини очиш ҳақидаги келишуви Россия ва КХТШ режаларини савол остида қолдирган.\nБироқ кузатувчиларга кўра, Бишкекда ҳокимият ўзгариши ортидан Россиянинг Қирғизистон жанубида ҳарбий база қуриш режалари яна кун тартибига қайтиши мумкин.\nЎзбекистон ҳукумати Қирғизистонда Президент Бакиевни ҳокимиятдан ағдарган халқ исёнидан ташвишга тушгани айтилади.\nКузатувчиларга кўра, Россиянинг Қирғизистонда ҳокимият ўзгаришидаги эҳтимолий роли Президент Каримовни хавотирга солмаслиги мумкин эмас.\nПрезидент Каримовнинг ташрифи арафасида Москвада норозилик намойишини ўтказган бир гуруҳ фаоллар Президент Медведевни Каримов тузуми билан ҳамкорлик қилмасликка чақиришган.\nНамойиш ташкилотчиларидан Баҳром Ҳамроевнинг айтишича, жаноб Каримов Президент Бакиевнинг тақдиридан ўзи учун сабоқ чиқариши шубҳасиз ва у Кремлдан мадад исташи мумкин.\nЎзбекистон раҳбари Дмитрий Медведев Президент этиб сайланганидан буён Москвага илк бор сафар қилмоқда.\nВладимир Путин президентлиги даврида Ўзбекистон ва Россия ўртасидаги алоқалар Совет Иттифоқи парчаланганидан буён мисли кўрилмаган даражага кўтарилган эди.\nБунга 2005 йил майида Андижонда юз берган қирғиндан сўнг Ўзбекистонннинг ғарб билан муносабатларининг ёмонлашиб кетиши ва халқаро майдонда яккаланиб қолиш хавфи сабаб бўлган.\nАммо ўтган йили Оврўпо Иттифоқи Ўзбекистонга нисбатан жазо чораларини бекор қилиши ортидан Ўзбекистоннинг ғарб билан эски алоқалари қайтадан тиклана бошлади.\nПрезидент Барак Обаманинг Афғонистонга қўшимча кучлар юбориш қарори ортидан Ўзбекистон АҚШ ва Нато юклари учун муҳим транзит нуқтасига айланди.\nАммо жаноб Медведев даврида Ўзбекистоннинг Россия билан алоқаларида кузатилаётган пасайишга ғарб билан ҳарбий алоқаларнинг қайта тикланиши эмас, балки минтақадаги сув ва энергетика муаммосининг кескинлашиши сабаб, деб кўрилмоқда.\nКремл Ўзбекистонда эртами, кечми, ҳокимият ўзгаришини яхши билади\nПрезидент Медведев ўтган йил бошида Тошкентга сафари чоғида Ўзбекистоннинг ушбу лойиҳалар борасидаги хавотирларига қўшилган, аммо кейинроқ Қирғизистондаги Қамбарота ГЭСи учун кредит ажратиш ҳақидаги келишувни маъқуллаган эди.\nПрезидент Медведевнинг ушбу қадамлари, кузатувчиларга кўра, Тошкентда бир-бирига қарама-қарши ҳаракатлар сифатида талқин этилган ва Москванинг минтақадаги асл мақсадлари борасида саволларни пайдо қилган эди.\nАммо Россия ҳукумати раисининг биринчи ўринбосари Сергей Иванов ўтган ой Тошкентга ташрифи чоғида Президент Каримовни Россиянинг минтақадаги гидроиншоотлар қурилиши борасидаги мавқеъйи ўзгаришсиз қолаётганига ишонтирган.\nТаҳлилчиларга кўра, жаноб Каримовнинг ташрифи чоғида Москва айни масалада Тошкентни қўллаб-қувватлаши эвазига нима истаётганини баён қилиши мумкин.\nМосквадаги МДҲ институтидан Андрей Грозиннинг айтишича, бу МДҲ тизимларида фаолроқ иштирок этиш ёки Россия бизнесига яхшироқ шароитлар яратиб бериш сингари шартлар бўлиши мумкин.\nУнга кўра Кремл эртами, кечми, Ўзбекистонда ҳокимият ўзгаришини яхши билади.\n"Бундай шароитда Ўзбекистондан узоқда бўлиш келажакда бу мамлакат билан муносабатларда жиддий муаммоларга асос яратиш, демакдир. Оврўполикларнинг ўз юзларини йўқотиб бўлса ҳам, Ўзбекистонга қарши жазо чораларини шоша-пиша олиб ташлашидан ҳам шуни тушунса бўлади. Ҳозир ҳеч ким Ўзбекистон билан муносабатларни бузмоқчи эмас. На Россия, на Хитой, на Америка ва на Оврўпо",- дейди Кремлга яқин МДҲ институти таҳлилчиси.\nПрезидент Каримовнинг Москвага сафари арафасида ўзбекистонлик иснон ҳуқуқлари фаоллари уни Россиядаги меҳнат муҳожирлари масаласини кўтаришган.\nФаолларга кўра, Россия тобора кўпроқ ўзбекистонлик меҳнат муҳожирларини чиқариб юбормоқда.\nХоразмдаги "Нажот" инсон ҳуқуқлари гуруҳининг билдиришича, сўнгги пайтларда ортга қайтариб юборилаётган ўзбекистонлик меҳнат муҳожирлари сони кескин ошган.\nImage caption Россиядаги ўзбек меҳнат муҳожирларининг кўпчилиги қурилиш иншоотларида банд\nГуруҳ вакиллари айни ҳолатни Москва метросидаги сўнгги портлашлар билан боғлашади.\nРоссияда расман 2 милионга яқин ўзбекистонлик меҳнат қилади.\nНорасмий рақамлар эса бундан ҳам кўпроқ бўлиши мумкин.\nЎзбекистонлик муҳожирлар кўпинча ҳуқуқий ҳимоясиз ва оғир шароитларда ишлашга мажбурлар.\n"Нажот" гуруҳи раҳбари Ҳайитбой Ёқубовнинг айтишича, меҳнат муҳожирларининг қайтарилиши ҳозирнинг ўзида ижтимоий вазиятни оғирлаштирмоқда.\n"Улар мардикор бозорида нон учун ишлашмоқда, фақат қоринларини тўйдириши учун", дейди Ҳайитбой Ёқубов.\nТошкентлик мустақил иқтисодчи Жаҳонгир Шосалимовга кўра, сўнгги йилларда Россиядаги меҳнат муҳожирлари оилаларига юборган пуллар ўзбек сўмини бутунлай барбод бўлишдан асраб қолган.\nАммо жаҳондаги молиявий инқироз натижасида Россиядаги иш ўринларининг қисқариши ортидан Ўзбекистон аҳолисининг даромадлари камайиб кетгани қайд этилган.\nЎтган йили Ўзбекистон ҳукумати Россия билан меҳнат муҳожирларига доир келишувни имзолаган, аммо кузатувчилар ушбу келишув муҳожирларнинг вазиятини ўзгартирмаганини айтишади.


R S2021-04-05T10:19:37+05:005 Aprel, 2021|Олтин қалам|\nТАРАҚҚИЁТ КУШАНДАСИ — КОРРУПЦИЯГА ҚАРШИ ҚАНДАЙ КУРАШИЛМОҚДА?\nКоррупция — тараққиёт кушандаси. Унга қарши курашиш ҳар қачон долзарб бўлган ва бу борада ҳар бир давлатнинг ўз мақсад-муддаоси ҳамда позицияси мавжуд. Бинобарин, бу юрт равнақи, халқ фаровонлигини ўйлаган давлат бу иллат билан муроса қилолмайди. Қандай бўлмасин, унинг пайини қирқишга, илдизига болта уришга, сабаб ва оқибатларини чуқур таҳлил этишга ҳаракат қилади.\nБулар хусусида кеча Ўзбекистон Республикаси Бош прокуратурасида Бош прокурор Н. Йўлдошев раислигида коррупция ҳолатлари кузатилаётган соҳалар ҳамда вазирлик ва идораларда бунинг сабаб ва шарт-шароитларига бағишланган идоралараро йиғилишда айтиб ўтилди. Видеоселектор тарзида ташкил этилган мазкур тадбирда Ўзбекистон Республикаси Президенти Администрацияси масъул ходимлари, Ҳукумат аъзолари, Олий Мажлиси Сенати ва Қонунчилик палатаси вакиллари, тегишли вазирлик ва идоралар, ҳуқуқни муҳофаза қилувчи органлар раҳбарлари ва масъул ходимлари қатнашди.\nЖойлардан Қорақалпоғистон Республикаси, Тошкент шаҳар, вилоятлар, туман-шаҳар ҳокимлари, прокурорлари, тегишли вазирлик\nва идоралар, ҳуқуқни муҳофаза қилувчи органлар ҳудудий тузилмалари раҳбарлари ҳамда масъул ходимлари иштирок этишди.\nАйтиш керакки, кейинги йилларда мамлакатимизда Президентимиз ташаббуси ва қатъий сиёсий иродаси туфайли коррупцияга қарши муросасиз кураш олиб борилмоқда. Хусусан, унинг ҳуқуқий асосларини яратишга катта эътибор қаратилиши натижасида охирги тўрт йилда 70 дан ортиқ қонун ҳужжатлари қабул қилинди.\nДавлат хизмати тизими тубдан такомиллаштирилди. Давлат хизматчиларининг ижтимоий ҳимояси кучайтирилиб, сўнгги йилларда иш ҳақлари сезиларли оширилди. Коррупция кенг тарқалган капитал қурилиш ва олий таълим соҳаларида “Коррупциясиз соҳа” лойиҳасини амалга ошириш бошланди.\nВазирлик ва идораларда, маҳаллий ҳокимликларда “комплаенс назорат” тизими йўлга қўйилмоқда. Қисқа муддатда кўрилган ушбу чора-тадбирлар ўзининг дастлабки натижаларини ҳам кўрсата бошлади, албатта. Ўзбекистон сўнгги тўрт йилда Жаҳон банкининг “Бизнес юритиш” индексида 18 поғонага, Мерос жамғармасининг “Иқтисодий эркинлик” индексида эса, 52 поғонага кўтарилгани, Жаҳон банкининг “Коррупцияни тийиб туриш”, “Трансперенс интернешнл” халқаро ноҳукумат ташкилотининг “Коррупцияни қабул қилиш”, Жаҳон одил судлов лойиҳасининг “Коррупциянинг мавжуд эмаслиги” индексларида сезиларли юқорилагани шундан далолат беради.\nҚарийб 2 минг нафар мансабдор шахс жиноий жавобгарликка тортилди\nОчиқ ва ошкора руҳда ўтган йиғилишда айрим соҳаларда коррупциянинг олдини олиш ва унга қарши курашишда тизимли муаммо ва камчиликлар мавжудлиги кўрсатилди. Таассуфки, республикамизда ўтган икки йилда 1.986 нафар мансабдор шахс коррупциявий жиноятларни содир этганлиги учун жиноий жавобгарликка тортилган. Бунинг натижасида етказилган моддий зарар миқдори 2 трлн. сўмдан ошган. Иқтисодий соҳадаги коррупциявий ҳолатлар, асосан, бюджет маблағларидан фойдаланиш жараёнида содир этилмоқда. Республикамиз бўйича ўтган икки йилда 371 млрд. сўм бюджет маблағларини талон – торож қилиш ҳолатлари аниқланиб, бу қилмишлар учун 2.477 киши жиноий жавобгарликка тортилгани бунинг тасдиғидир.\nМолия органларининг бюджет сарфини тўлақонли назорат қилишига тизимдаги коррупция ҳолатлари ҳам тўсқинлик қилмоқда. Яъни шу давр ичида молия органларининг 41 нафар ходимига коррупция ҳолатлари учун жиноий ишт очилган. Масалан, Давлат молиявий назорати департаментининг Сурхондарё вилояти бошқармаси бош назоратчи-тафтишчиси Н. Узун қурилиш коллежида аниқланган 265 млн. сўмлик камомадни яшириш эвазига коллеж бош ҳисобчиси А. дан 2.000 доллар ва 500 минг сўм олганлиги учун суд ҳукми билан жазоланган. Ёки, Ғазначиликнинг андижон вилояти бошқармаси мансабдор шахслари ходимларга иш ҳақи бериш важи билан банкдан 1 млрд. сўм ортиқча пул олишга эришиб, уни шахсий эҳтиёжлари учун сарфлаб юборганлиги юзасидан жиноят иши қўзғатилиб, тергов ўтказилмоқда.\nШунингдек, вазирлик тизимидаги Бюджетдан ташқари Пенсия жамғармасининг 22 нафар ходими пенсия учун ажратилган маблағларни талон-торож қилганлиги ва бошқа суиистеъмолчиликлари учун жиноий жавобгарликка тортилган.\nВафот этган одамлар учун пенсия\nКоррупция деганда кўпчилик фақат пора олиш ёки бериш ҳолатларини тушунади. Лекин бугунги кунда унинг турли йўллари ўйлаб топилмоқдаки, ўқиб, эшитиб ёки кўриб беихтиёр ёқангизни ушлайсиз. Одам шунчалик ҳам нафснинг қулига айланиши мумкинлигидан ҳайратда қоласиз.\nБюджетдан ташқари Пенсия жамғармасининг Пискент тумани бўлими бош инспектори М. ана шундай “уддабуронлар”дан экан. Гап шундаки, у Халқ банки кассири Ҳ. билан бирга 142 нафар вафот этган фуқаро номига пенсия расмийлаштириб, жами 86 млн. сўмни ўзлаштириб юборган. Бундай ҳолатлардан тижорат банклари ҳам холи эмас. Хусусан, ўтган икки йил мобайнида банкларнинг 166 нафар мансабдор коррупциявий жиноятлари учун жавобгарликка тортилган. Масалан, Халқ банки ва “Микрокредитбанк”да бошқарув раиси лавозимларида ишлаб келган Э. ўз мансабидан фойдаланиб, муқаддам қатор жиноятларни содир этиб, АҚШда яшириниб юрган Х. билан тил бириктириб, Сирдарё вилоятида 4 та сохта фирма ташкил қилган. Бу фирмаларни амалда бошқариш учун 18 нафар шахслардан иборат уюшган гуруҳ фаолиятини йўлга қўйишган.\nУюшган гуруҳ 2019 йил сўнгги 9 ойида қарийб 732 млрд. сўмни\nқонунга хилоф тарзда нақдлаштириб, 7 млрд. сўмга яқин бюджет маблағини талон – торож қилган. 215 млрд. сўм турли пластик карталарга молиявий ёрдам кўринишида ўтказилиб, 22,5 млн. доллар нақд пулга айлантирилиб, хорижга олиб чиқиб кетилган. Уюшган гуруҳ раҳнамолик қилган фирмалар 101 млрд. сўм солиқ тўловларидан ҳам бўйин товлаган.\nБундан ташқари, Э. Халқ банки бошқаруви раиси лавозимига тайинлангач, банк биноси қурилишини олиб бораётган пудратчиларни ўзига таниш пудратчиларга алмаштириб, объект қурилишида 5,5 млрд. сўмлик банк маблағини талон – торож қилган.\nАҳолининг иқтисодий фаоллигини қўллаб-қувватлаш учун турли ижтимоий лойиҳаларга бюджет маблағлари муҳтожларга етиб бормасдан, айрим банк мансабдор шахслари томонидан талон-торож қилинмоқда. Биргина “Ҳар бир оила – тадбиркор” дастури доирасида сўнгги икки йилда аҳолига тарқатилиши лозим бўлган 1,7 млрд. сўм имтиёзли кредит маблағлари банк мансабдор шахслари томонидан талон – торож қилинган. Мисол учун, Миллий банкнинг Шаҳрихон филиали раҳбари Р. ва касса мудири Д. 19 нафар фуқаро номига қалбаки ҳужжатлар тайёрлаб, имтиёзли кредит маблағларидан 378 млн. сўмини шахсий манфаатлари учун ўзлаштириб юборган.\nСохта фирмалар, ноқонуний ҳужжатлар\nЎтган икки йилда мансаб ваколатларини суиистеъмол қилганлиги учун 31 нафар солиқ ходимлари ҳам жиноий жавобгарликка тортилган. Хусусан, Данғара тумани давлат солиқ инспекцияси раҳбари Т. пул маблағларини нақдлаштириш билан шуғулланувчи жиноий гуруҳ тузган. Уюшган гуруҳ бошқа фуқаролар номига 22 та сохта фирмани очиб, уларга норасмий раҳбарлик қилиб келган. Ушбу фирмаларда 268 млрд. сўмлик ноқонуний пул айланмалари амалга оширилиб, 19 млрд. сўм солиқ тўловидан қочишга эришилган, шунингдек, жиноий йўл билан топилган 200 млн. сўм легаллаштирилган.\nҲозир Турғунбоев ва унинг 14 нафар жиноий шериклари судда жавоб бермоқда.\nЯна бир гап. Қурилиш соҳаси коррупциялашган соҳалардан бири бўлиб қолаётганлиги оқибатида сўнгги икки йилда 1.233 нафар шахслар жиноий жавобгарликка тортилган. Қурилиш учун ер ажратиш, танлов ва тендер ўтказиш, шаҳарсозлик ҳужжатларини расмийлаштириш, муҳандислик – коммуникация тармоқларига уланиш жараёнларида коррупция кўплаб кузатилмоқда.\nБюджетдан молиялаштириладиган қурилиш ишлари учун пудратчиларни таниш – билишчилик ёки пора эвазига танлаб олиш каби коррупциявий амалиёт кузатилмоқда.\nБундан ташқари, транспорт соҳасида коррупциявий ҳуқуқбузарликларнинг сабаб ва шарт – шароитлари бартараф этилмаган. Сўнгги икки йилда Транспорт вазирлиги ва соҳадаги корхоналар ходимларидан 57 нафари коррупциявий жиноятларга қўл ургани шундан далолат беради.\nТаҳлилларга кўра, тизимда йўл қурилиши учун ажратилган бюджет маблағларини талон – торож қилиш, йўловчи ва юк ташиш хизматидан тушган пулларни ўзлаштириш билан боғлиқ жиноятлар содир этилмоқда.\nЙиғилишда қишлоқ хўжалиги соҳасидаги вазирлик ва идораларда ҳам ҳанузгача турли қонун бузилишлар, суиистеъмолчиликларга барҳам берилмаётганлиги танқид остига олинди. Чунки ўтган икки йилда қишлоқ хўжалиги соҳасига дахлдор вазирлик ва идораларнинг 391 нафар ходими турли кўринишдаги жиноятлари учун жавобгарликка тортилган. Мисол учун, Янгийўл тумани қишлоқ хўжалиги бўлими бошлиғи Ю. “В.И.Б.” фермер хўжалиги раҳбари В. билан тил бириктириб, фермер хўжалигининг 30 сотих ер майдонини сохта кадастр ҳужжатларини расмийлаштириш орқали 38.400 долларга сотиб юборган. Қишлоқ хўжалигининг ривожи, аввало, ер майдонларидан оқилона ва самарали фойдаланиш билан чамбарчас боғлиқ. Лекин тизимдаги айрим раҳбарларнинг ерлардан хўжасизларча ва ноқонуний фойдаланмоқда. Ахир, ер майдонларини хатловдан ўтказиш жараёнида республика бўйича 967 та ҳолатда 34.822 гектар ер майдони қонунга зид ажратиб берилгани кичик рақам эмас-да.\nЯна мисолларга мурожаат қиладиган бўлсак, Хусусан, Жондор туман ҳокими 2020 йил 16 майдаги қарори билан ўринбосарининг яқин қариндошига 100 гектар ер майдонини чорвачилик йўналишида, гарчи етарли чорваси бўлмасада, ноқонуний ажратиб берган. Арнасой туман ҳокимининг ўринбосари С. эса “О.Ҳ.П.” жамияти раҳбари Ж.га 10 гектар ер ажратиб бериш эвазига 13 минг доллар талаб қилиб, 2 минг доллар олганида қўлга тушган.\nБозорлар фаолиятини тўғри ва самарали ташкил қилиш ҳокимликлар зиммасидаги асосий вазифалардан бири ҳисобланади. Бироқ, бозорларда таниш- билишчилик, турли суиистеъмолчилик ва талон – торожликлар кузатилмоқда.\nБиргина пойтахтимиздаги “Янгиобод ихтисослашган бозори” директори И.нинг қатор коррупциявий жиноятлари бунга мисол бўла олади. Гап шундаки, у муқаддам савдо ва бозор соҳаларида ишлаб, бир неча маротаба судланган, сўнгги бор “Сергели деҳқон бозори” директори лавозимида ишлаганда содир этган суиистеъмолчиликлари ва талон – торожликлар учун 2016 йилда суд ҳукми билан жазоланган. И. 2019 йил февраль ойида яна “Сергели деҳқон бозори” директори лавозимига тайинланиб, ўша йилнинг апрель ойидан эса “Янгиобод ихтисослашган бозори” директорлигига ўтган.\nБу бозорда ҳам “эски ҳунарини” давом эттирган И. бозорга шахсий мулки сифатида қараб, тушумларни ва бозор мулкини талон – торож қилиш билан шуғулланиб келган. Ғараз мақсадларини амалга ошириш учун атрофига ўзига ҳайриҳоҳ шахсларни тўплаб, қисқа муддатда 2,7 млрд. сўмлик тушум пулларини ўмарганлиги, 919 млн. сўм солиқдан бўйин товлаганлиги, бозорда\n124 та ноқонуний қурилмалар қурдирганлиги аниқланган.\nТалон – торож қилган пуллардан қарийб 740 млн. сўмини легаллаштирган, жумладан, 340 млн. сўмга 5 хонали квартира, 200 млн. сўмга “Траилблезер” автомашинасини сотиб олган. Бундай талон – торожлик оқибатида бозор ўта аянчли ҳолатга келиб қолган.\nШу билан бирга, “Сергели деҳқон бозори”, “Фарҳод деҳқон бозори”, “Авиасозлар деҳқон бозори”га ўзига яқин шахсларни лавозимга ўтказишга эришиб, ушбу бозорларга ҳам ўзи норасмий раҳбарлик қилган.\nТаҳлиллар, бундай жиноий ҳолатлардан Бандлик ва меҳнат муносабатлари, Олий таълим, Маданият, Соғлиқни сақлаш, Жисмоний тарбия ва спорт, Халқ таълими, Ахборот технологиялари ва коммуникацияларини ривожлантириш вазирликлари ҳамда Экология ва атроф – муҳитни муҳофаза қилиш қўмитаси, ҳуқуқини муҳофаза қилиш тизимлари ҳам холи эмаслигини кўрсатмоқда. Ушбу тузилмаларда ҳам бир қатор жиноий ҳаракатлар аниқланган. Аслида, уларнинг сон ёки миқдори муҳим эмас. Муҳими, бугун юртимизда ушбу салбий иллатга қарши курашиш жиддий тус олмоқда. Жиноятга жазо муқаррарлиги таъминланмоқда.\nЙиғилиш якунида кенг жамоатчилик ва оммавий ахборот воситалари учун ташкил этилган матбуот анжуманида Бош прокурор таъкидлаганидек, тадбирдан кўзланган мақсад, биринчидан, Ҳукумат, вазирлик ва идоралар раҳбарлари ҳамда ҳокимларнинг эътиборини коррупцияга дучор бўлган соҳаларга, коррупцияни келтириб чиқараётган сабаб ва шарт – шароитларга қаратишдир. Бинобарин, йиғилишда қайси соҳа ёки йўналишда суиистеъмолчилик ва тамагирлик кўп учраётганлиги, бунинг сабаблари ва шарт – шароитларига алоҳида тўхталиб, бош қотириш ва ечим топиш зарур бўлган долзарб масалалар ўртага ташланди.\nКоррупцияга қарши курашишдаги долзарб масалалар, хусусан, давлат харидларида шаффофликни таъминлаш, назорат – текширув идоралари фаолиятини жадаллаштириш, юридик хизмат ва ички назорат тизимини кучайтириш бўйича Ҳукумат аъзоларига таклифлар берилди.\nИккинчидан, “қонун устуворлиги ва жазо муқаррарлиги” тамойили асосида барча раҳбарлар яна бир бор сергакликка ва огоҳликка чақирилди. Энг муҳим соҳаларда, вазирлик ва идораларда юз бераётган коррупциявий ҳолатлар, уларни келтириб чиқараётган омиллар ва бартараф қилиш чора – тадбирлари ҳақида очиқ – ойдин гаплашиб олинди.\n“Халқ сўзи” газетаси 2020 йил 8 ноябрь\nO'rtacha baholar 4 / 5. Baholaganlar soni: 65


Санжар Шоаҳмедовга хорижий жамоалардан таклифлар келиб тушмоқда\n1 декабрь, 2016, 16:33\nТошкентнинг “Локомотив” жамоаси Самарқанд шаҳрида бўлиб ўтган Ўзбекистон Кубоги 2016 финал баҳсида Қаршининг “Насаф” жамоасига қарши майдонга тушди.\nУчрашувнинг 2-дақиқасида киритилган ягона гол “Локомотив” жамоасига кубок чемпионлигини тақдим этди.\nУчрашув давомида ёрқин ўйини билан ажралиб турган “Локомотив” ярим ҳимоячиси Санжар Шоаҳмедов SPORTS.uz интернет нашрига интервью берди.\n- Бу ўйин жуда керакли ўйин эди. Чунки бўйнимизга Олий лига ҳамда Кубок чемпионлигини қўлга киритиш вазифаси юклатилган эди. Бу вазифаларни аъло даражада бажардик деб ўйлайман. Ўзига ҳос финал ўйинида керакли натижани қўлга киритдик. Бизни қўллаб-қувватлаб турган барча мухлисларга ташаккур билдираман. Биринчи бўлимни устунлик билан тугатгач, иккинчи бўлимда асосан ҳимояда ўйнаб, қарши ҳужумлардан унумли фойдаланиш режаси қўйилган эди ва буни етарли даражада уддаладик.\nИнтервью сўнггида Санжар Шоаҳмедов клубнинг ҳамда ўзининг яқин кунлардаги режалари ҳақида ўртоқлашди.\n- Клуб билан кейинги мавсумга тайёргарликни 20 декабрдан сўнг бошласак керак. Бошқа жамоалардан тушаётган таклифлар борасида олдиндан бир нима дейишим қийин. Маҳаллий ва хорижий жамоалардан етарлича таклифлар бўлмоқда. Эртадан таътилга чиқамиз ва таклифлар борасида яхшилаб ўйлаб кўришга вақт топилади, деди – 26 ёшли ярим ҳимоячи Санжар Шоаҳмедов.


Пиёз ва саримсоқ экинларини парваришлаш, зараркунанда, касалликлар ва бегона ўтлардан ҳимоя қилиш.\nПиёз ва саримсоқ парҳезбоп, шифобахш ва овқат ҳазм қилишлик, бактерицидлик хусусиятларга эга ҳамда фойдали витаминлар ва эфир мойларига бой сабзавот турларидан ҳисобланиб, кундалик эҳтиёждан ташқари қайта ишлаш саноатида ҳам кўп миқдорда қўлланилади.\nПиёзнинг маҳаллий шароитда яратилган Истиқбол, Зафар, чет элнинг Манас, Дайтона, Леоне, Банко, Родар нав ва дурагайларини экиш тавсия этилади. Ушбу навлардан ўртача 285–300 ц/га ҳосил олинади.\nЮртимизда пиёз ёзги-кузги муддатда шимолий минтақаларда\n15 август – 1 сентябрь, бошқа вилоятларда 15 август – 15 сентябрда гектарига 12–15 кг меъёрида уруғ сарфлаб экилади. Пиёз СКОН-4,2, СММ-4 русумли сеялка билан ернинг нишабига қараб қатор ораларини 70–90 см. дан олиб тўрт қаторли усулда экилади. Уруғлар ерга 1,5–2 см чуқурликка кўмилади.\nЎғитлаш. Пиёз ўсимлиги патак илдизли сабзавот бўлиб, илдиз тизими асосан тупроқнинг устки қисмига яқин жойлашган. Шунинг учун у ернинг устки қисмида асосий озиқа элементларни кўп бўлишини талаб қилади. Тупроқ типларига қараб ўғитлаш меъёр ва нисбатлари ўзгаради:\nбўз тупроқларда ҳар гектар ерга ўртача 300 кг азот, 220 кг фосфор ва 90 кг калий;\nўтлоқи, ўтлоқи ботқоқ тупроқларда 250 кг азот, 200 кг фосфор, 80 кг калий;\nшўрланган, тупроқ бонитети паст бўлган ўтлоқи тақир, тақир тупроқларда пиёз етиштирилганда гектарига 320 кг азот, 220 кг фосфор ва\n100 кг калий бериш тавсия этилади.\nРежалаштирилган ҳосилга белгиланган фосфор ўғит йиллик миқдорининг 70–75 фоизи ернинг асосий ишловида, қолган қисми эса бороналашдан олдин берилади. Азот ўғитини эса вегетация даврида озиқлантириш пайтида тенг иккига бўлиб берилади. Биринчи озиқлантириш пиёз яганалаб, пиёз боши ўтоқ қилингандан сўнг, иккинчиси эса шакллана бошлаганда берилади. Пиёз ўсимлигига органик ўғитлардан янги гўнгни бериш тавсия этилмайди. Гўнг берилганда унинг таркибидаги бегона ўтлар уруғлари униб чиқиб, олинадиган ҳосилга салбий таъсир этади.\nСуғориш. Пиёз ҳаво нами паст жойларда яхши ўсади, аммо тупроқнинг сернам бўлишини хоҳлайди. Пиёзнинг барг шапалоғини кичиклиги ва сувни тежаб-тергаб сарфлашига қарамасдан, унинг илдизи яхши ривожланмаганлигидан тупроқ намлигига талабчанлиги ниҳоятда кучли. Уруғ униб чиқаётган ва пиёзбоши шаклланаётган даврда экиннинг сувга талаби айниқса ошади. Фақат ўсув даврининг охирида ва пиёзбошлар етилган пайтдагина ўсимликнинг сувга бўлган талаби бир оз камаяди. Бу даврда тупроқ ҳаддан ташқари сернам бўлса, пиёз кечроқ етилади ва уни узоқ сақлаб бўлмайди. Тупроқ нами етишмаса, пиёз бошининг катталашиши сустлашади, ўсув даврини барвақт тугаллайди, камбарг ва пиёзбоши майда бўлади, оқибатда ҳосилдорлик кескин камаяди.\nСуғорганда тупроқ етарли даражада намиқмаса барги оқиш-яшил тусга\nкириб, учи эгилади. Ортиқча намланганда эса барги оч яшил рангга киради.\nАвгуст пиёзи экилиши биланоқ кетма-кет суғорилади. Уруғни қийғос ундириб олиш учун уруғ суви берилади. Бунда сув жилдиратиб оқизилиб марзанинг тепаси қорайгунча тўхтатилмайди. Шунда тупроқ бир текис намиқиб уруғнинг ёппасига кўкариши учун шароит яратилади. Ўсимлик яхши илдиз отиб ўзини обдон ўнглаб олгунича (кеч кузгача) сувдан қолдирмайди. Шу мақсадда август пиёзи кузги ёғингарчилик бошлангунича ўсув даврида уруғ сувидан ташқари яна икки марта суғорилади. Кузги пиёз кўкламда апрель ойидан бошлаб, яъни ёғин-сочин тўхтагандан кейин, кўклам-ёзда эса Баҳорда экилган пиёз каби суғорилади. Шуни унутмаслик керакки, август пиёзи қарийб бир ой эртароқ етилади. Шунга мувофиқ экин ўсув даврида икки-уч сувни камроқ ичади.\nСаримсоқ. Саримсоқ совуққа чидамли ўсимлик. У +3–5°С ҳароратда кўкариб чиқади. -7–8°С гача бўлган совуққа чидайди. Саримсоқнинг ўсиши учун 1-даврида ҳарорат 5–10°С, паллалар ҳосил қилаётганда 15–20°С ва етилаётгада 20–25°С бўлиши керак. 20°С дан юқори ҳарорат илдизларнинг ўсишини тўхтатиб қўяди. Мамлакатимизда саримосоқнинг асосан кузда ёки кеч кузда экиб ўстириладиган, гулпоя ҳосил қиладиган маҳаллий навлар районлаштирилган.\nЭкиш тавсия этиладигавн навлар: Майский Вир ва Южно-Фиолетовой, Чидамли ва ҳ.к.\nАлмашлаб экишда саримсоқ бодринг, карам ва картошка далани бегона ўтлардан тозалайдиган экинлардан кейин экилгани маъқул. Тупроқ турига қараб саримсоқ экилган ерга гектарига соф ҳолда 100–150 кг азот, 100–120 кг фосфор ва 50 кг калий ўғити солинади. Саримсоқ экиладиган ерга янги гўнг солиш ярамайди, чунки бу ҳосилнинг етилишини кечиктиради ва яхши сақланмайди.\nСаримсоқ асосан кузда – сентябрь-октябрнинг бошларида экилади. Бундан кечиктириб экилса кузда, яхши илдиз олишга улгурмайди, оқибатда қишки паст ҳароратдан ва турли касалликлардан зарарланади.\nСаримсоқ паллалари йирик-майдалилига қараб гектарига 1–1,5 тонна ҳисобидан экилади. Саримсоқ паллалари йирик ва экиш меъёри ортиши билан ҳосилдорлик ҳам юқори бўлади. 2–3 қатор қилиб экилганда ленталар ораси 50–60 см, ленталардаги қаторлар ораси 10–15 см, қатордаги ўсимликлар ораси 6–8 см бўлади. Булбочкалар паллаларга қараганда қалинроқ экилади, қаторлардаги ўсимликлар ораси 2–3, чуқурлиги 3–4 см қилинади. Бунда гектарига 80–100 кг гача булбочка – уруғлик сарфланади. Саримсоқ паллалар 5–6 см чуқурликка экилади.\nСуғориш. Саримсоқ кузда, совуқ тушгунча 1–2 марта суғорилади. Кўкламда (февраль охири-март бошида) экилган саримсоқ одатда кузда экилганига қараганда кам ҳосил беради.\nСаримсоқни кўклам-ёзда парвариш қилиш: 5–6 марта суғориш, қатор ораларини юмшатиш, бегона ўтларни йўқотиш, чопиқ қилиш, гулпояларини синдириб ташлаш, минерал ўғитлар билан озиқлантириш ва чиринди билан мульчалаш ҳосилни анча оширади. Ҳосилни йиғишга 20–30 кун қолганда суғориш тўхтатилади. Саримсоқ ҳосили июнь-июль ойларида йиғиштириб олиниб, сўнг яхшилаб қуритилади, барги ва гулпояси бўғзидан 3–5 см қолдириб кесиб ташланади ҳамда сараланади, Палладан экилган саримсоқ ҳосили гектаридан 7–8 т, пиёзчадан экилганда – 1,5–2 т ва ҳаво пиёзчаларининг ҳосилдорлиги гектаридан 4–5 ц дан беради. Саримсоқ ҳарорат 1–3°С ва ҳаво намлиги 75–80% бўлганда яхши сақланади.\nПиёз ва саримсоқдан мўл ва сифатли маҳсулот олишнинг асосий омилларидан бири зараркунанда, касаллик ва бегона ўтлардан ҳимоя қилишдир. Пиёз ва саримсоқни зарарли организмлардан ҳимоя қилиш чоралари кўрилмаса ўртача 30 – 40 % ҳосил нобуд бўлади.\nПиёз ва саримсоқ экинларининг бегона ўтларни йўқотишда гербицидлардан фойдаланиш юқори самара беради. Бунда бир йиллик икки паллали ва бошоқли бегона ўтларни йўқотиш учун уруғни экишгача ёки униб чиққунига қадар гектарига Пендиметалин асосли (А-стоп 330 г/л эм.к., Зорро 33% эм.к., Самурай 33% эм.к., Степ 33% эм.к., Стомп 33% эм.к., Стоп 33% эм.к., Стопин 33% эм.к., Супер Стомп 33% эм.к., Тандем 33% эм.к., Фист 33% эм.к., Химстоп 33% эм.к., Энтостоп 33% эм.к., Эстамп 330 г/л эм.к., Пендат 30% эм.к., Стомп Плюс 33% эм.к., препаратлари 2,3,0-4,5 л/га, Сим-Сим 50% эм.к., Стонп 50% эм.к., Эвито Плюс 50% эм.к., Степ 500, 50% эм.к. препаратлари 1,5-3,0 л/га, Фист Голд 45% капс.сус.к. препарати 1,7-3,3 л/га), гербицидлар 300 литр сувга аралаштирилиб тупроққа сепилади.\nПиёз ва саримсоқпиёзни ниҳолларида 3–4 тадан чинбарглик даврида бир ва кўп йиллик бошоқли бегона ўтлар(ажриқ, ғумай, сув ўтлари ва бошқалар)га қарши бегона ўтларнинг бўйи 5–10 см бўлганда гектарига Флуазифоп-п-бутил асосли Легион супер 12,5% эм.к., Фюзилад супер 12,5 % эм.к., 1,0–2,0-4,0 литр ёки Сетоксидим асосли Набу 20% эм.к. 1,5-3,5 литр, Галоксифоп-R-метил асосидаги (Зелдек экстра 104 л/г эм.к.,Зеллек супер 104 л/г эм.к., Галоксифоп Супер 10,4 % эм.к., Галомекс 104 г/л эм.к., Гербион 104 г/л эм.к., Драгон Супер 104 г/л эм.к., Зеллекснур 104 г/л эм.к., Зеровид Супер 10,4 % эм.к., Рамон Супер 104 г/л эм.к., Эссек Супер 104 г/л эм.к. 1,0 л/га) препаратларини қўллаш тавсия этилади.\nПиёз экинларининг бир йиллик икки паллали бегона ўтларга қарши 2-4 та чин барг чиқарган даврда ишловлар гектарига Оксифлуорфен асосли (Оксигол 24% эм.к., Гоал 2Е 24% эм.к., Оксигард 24% эм.к., Хадаф 24% эм.к., А-Окси 240 г/л эм.к. Глорин 24% эм.к., Гол 240 г/л эм.к., Оксигал 24% эм.к., Окси Голд 24% эм.к., Оксигоал 24% эм.к.) 0,5-1 литр, ҳамда бир йиллик икки паллали ва бошоқли бегона ўтларга қарши Бромоксинил октаноат асосли Ноугрин 28% эм.к. препаратини 1,5-2,0 литр ҳамда Гатрил Супер 28% эм.к. препаратини 1,8 литрдан қўллаш тавсия этилади.\nПиёз экинларини зараркунандаларидан пиёз пашшаси, тамаки трипси ўсув даврида жиддий зарарлайди.\nПиёз пашшаси – барча пиёз экиладиган ҳудудларда учрайди. Бу зараркунанда таъсирида саримсоқ ва пиёзнинг ҳосилдорлиги 20-25 фоизга камайиб, бозорбоплиги, сифати пасаяди. Пиёз пашшасининг катталиги 6-7 мм, ранги сарғиш-кулранг, қуртларининг олд томони ингичкалашиб келган, тўқ сариқ ранг, оёқсиз, узунлиги 9-10 мм келади. Орқа қисми тўмтоқ. Ғумбаги жигарранг, сохта пиллага ўралган бўлади. Пиёз пашшаси ғумбак шаклида тупроқда 10 – 20 см чуқурликда қишлайди. Вояга етган пашшалар қоқиўт, олча гуллаганда учиб чиқиб, 5-10 кун гул нектари билан озиқланиб, тухум қўя бошлайди. Урғочи пашшалар тухумларини 5-20 тадан тўп-тўп қилиб ёки биттадан барг қинчаларига, илдиз бўғзи атрофидаги тупроқ ёриқларига қўйишади. Урғочи пашшалар 50 – 60 кун яшаб 150 – 200 тагача тухум қўйишади. Тухумдан чиққан личинкалар пиёзбошга барглар асосидан ёки илдиз тарафдан кириб олиб, у ерда 15 – 20 кун ривожланади. Битта пиёзбошда 50 тагача личинка ривожланиши мумкин (1-расм).\nТамаки трипси – пиёз, карам, тарвуз ва бодринг ўсимликларини кучли зарарлайди. Трипс пиёз баргининг ширасини сўриб, зарар етказади. Зарарланган баргларда оқиш-кумушранг доғлар пайдо бўлади, кучли зарарланганда доғлар қўшилиб кетади, барглар йиртилиб кетади ёки буралиб, сарғайиб, қуриб қолади. Битта урғочи трипс ёш баргларга 100 тагача тухум қўяди. Қулай шароитда трипс сони бир туп ўсимликда 1000 тадан кўп бўлиши кузатилган. Бир йилда 7-8 авлод беради (2-расм). Тамаки трипси жағ-жағ, ёввойи турп, қуртэна, қўйтикан, қўйпечак, сарсабил, отқулоқ, ерқалампир каби бегона ўтларда ёппасига кўпаяди. Зараркунандаларга қарши курашда кимёвий ишловни одатда бу зараркунанда ҳашаротлар тарқалган ерларда, ўсимлик зарарланганлиги кўзга ташланганда ёки 3-4% ўсимлик зарарланганлигида бошланиши лозим.\nЗараркунандаларга қарши Имидаклоприд асосли (Омиграйд 35% сус.к., 0,12 л/га), Лямбдацигалотрин асосли (Каратнур 7% эм.к., Киллер Экстра 10% эм.к., Киллер Нео 10% эм.к. 0,2-0,3 л/га), Перметрин асосли (Корал 10% эм.к. 0,2-0,3 л/га), Профенофос + лямбдацигалотрин асосли (Политин 31,5% эм.к. 0,6-1,0л/га, Политрин Плюс 31,5% эм.к., Политрин Про 31,5% эм.к., Самбо 31,5 % эм.к. Politin Grant 31,5% эм.к. 1,0 л/га, Gunfost 65% эм.к. 0,5-0,7 л/га), Профенофос + циперметрин (Фосметрин 44% эм.к. 0,5–1,0 л/га), Спиротетрам + имидаклоприд асосли (Мовенто Энерджи, к.с., 0,4-0,6 л/га), Тиаметоксам + имидаклоприд + лямбдацигалотрин асосли (Im-La-Tiam Super 27,5% н.кук. 0,2-0,25 кг/га), Хлорпирифос асосли (Альфа Релл 48% эм.к., Дустбан 48% эм.к., 0,5-0,7 л/га), Хлорпирифос + дельтаметрин (Арсен 42,4% эм.к. 1,5 л/га), Циперметрин асосли (Моерметрин 25% эм.к. 0,3 л/га), эмамектин бензоат + абамектин асосли (Бимектин 15% с.д.г. 0,15 л/га) препаратлар тавсия қилинган.\nПиёзбоши тагидан ёки фузариоз чиришини Fusarium oxysporum f. cerae замбуруғи қўзғатади. Ўсимликларнинг барглари сарғаяди ва тепасидан бошлаб чирийди. Илдизларидан бошлаб чириб кетади. Пиёзбошлар ташқи белгларсиз зарарланиши мумкин. Уни бўйига кесилса, бўғзи ёки ички қатламларидан бир нечтаси юмшагани, баъзан қўнғир тус олгани, қатламлар орасида оч пушти ёки оқ моғор пайдо бўлгани кўринади. Қуруқ об-ҳаво шароитида зарарланган пиёзбош қаттиқ, қуруқ ва буришган бўлиб қолади. Пиёз ва саримсоқнинг касалликларга қарши ҳимоя тадбирлари ўтказилмаса, ўсимлик заиф бўлиб, сарғаяди, кучли тарқалганда нобуд бўлади. Касалликларга қарши Боскалид + пираклостробин асосли (Беллис 380 г/кг с.д.г. 0,8–1,2 кг/га), Пираклостробин + метирам асосли (Кабрио Топ 600 г/кг с.д.г. 1,5–2,0 кг/га), Флуазинам + диметоморф асосли (Банджо Форте сус.к. 0,8–1,0 л/га), Цимоксанил + манкоцеб асосли (Манкоцеб Голд 72% н.кук. 1,5–2,0 кг/га), Диметоморф + манкоцеб асосли (Акробат МЦ 690 г/кг, с.д.г. 2,0 кг/га), Манкоцеб + металаксил М асосли (Ридомил Голд МЦ 68% с.д.г. 2,5 кг/га), Пропинеб асосли (Антракол 70% н.кук. 2,0 кг/га), Фолпет + мандипропамид асосли (Пергадо Ф 450 г/кг с.д.г. 2,5 кг/га)препаратларни қўллаш тавсия этилади.\nНагайбеков А., Сербинов В., Муминов О. Сабзавот-полиз экинларининг зараркунандалари ва касалликлари. – Тошкент: Ўзбекистон, 1969.–200 б.\nЎзбекистон Республикаси қишлоқ хўжалигида ўсимлик зараркунандалари, касалликларига ва бегона ўтларга қарши фойдаланиш учун рухсат этилган кимёвий ва биологик ҳимоя воситалари, дефолиантлар ҳамда ўсимликларнинг ўсишини бошқарувчи воситалар рўйхати. – Тошкент. – 2016. – 384 б.\n“Ўзбекистон республикаси қишлоқ ҳўжалигида ўсимлик зараркунандалари, касалликларига ва бегона ўтларга қарши фойдаланиш учун рухсат этилган кимёвий ва биологик ҳимоя воситалари, дефолиантлар ҳамда ўсимликларнинг ўсишини бошқарувчи воситалар рўйхати”га қўшимчалар. – Тошкент. – 2018. – 88 б.\nАкромов Б.А. Оддий ва саримсоқ пиёз экинларнинг асосий зараркунандалари ва уларга қарши кураш чораларини ишлаб чиқиш: Номзодлик диссертацияси автореферати, Тошкент, 2007 – 22 б.\n“Ўзагрокимёҳимоя” акционерлик жамияти, қ.х.ф.ф.д. И.Ҳамроев


Кахетия (Грузия) фермер хўжаликлари шафтоли ҳосили йиғим-теримига тайёр • EastFruit\nБош саҳифа › Янгиликлар › Кахетия (Грузия) фермер хўжаликлари шафтоли ҳосили йиғим-теримига тайёр\nКахетия (Грузия) фермер хўжаликлари шафтоли ҳосили йиғим-теримига тайёр\nМуаллиф: EastFruit 25 Июн 21 05\n2021 йилда Грузияда шафтоли ҳосилини 36 совутиш хўжалиги қабул қилиб олади, дея хабар беради мамлакат Қишлоқ хўжалиги вазирлиги.\nЯқин вақтларда Кахетия минтақасида шафтоли ҳосилини йиғиш мавсуми бошланади. Грузия Қишлоқ хўжалиги вазирининг биринчи ўринбосари Гиоргий Ханишвили вилоятга ташриф буюрди ва у ерда шафтолини қайта ишловчи корхона раҳбарлари ва фермерлар билан учрашди. Расмий вакил омборхона ва совутиш инфратузилмасини кўздан кечирди, шафтоли йиғиш, етказиб бериш ва сотиш бўйича ишлар билан танишди.\n«Мева етиштириш ва уни сотиш тизимида барча бўғинлар рисоладагидек ишламоқда – бизда шафтоли боғлари, юқори сифатли қайта ишлаш заводлари, замонавий совутиш ускуналари мавжуд. Агар ўтган йили шафтоли етказиб бериш жараёнида 23 та совутиш хўжаликлари иштирок этган бўлса, бу йил 36 таси фаолият олиб боряпти», – деди Ханишвили.\nМева йиғиш мавсуми давомида Қишлоқ тараққиёт агентлиги минтақавий хизмати, шунингдек, фитосанитария ва божхона хизматлари вакилларидан иборат махсус ишчи гуруҳ иш бошлайди. Улар меваларни экспорт қилиш билан боғлиқ бутун жараённи “бир дарча” принципи асосида амалга оширилишини таъминлайди.\n2020 йилги мавсумда Грузиядан тахминан 23,4 минг тонна шафтоли экспорт қилинди. Бунинг 80 фоиздан кўпроғи Россияга тўғри келади.\nГрузия шафтолисининг бошқа муҳим экспорт бозорлари қаторига Арманистон, Озарбайжон, Украина, Қозоғистон, Словения, Ироқ, Эрон, Беларус, Молдова ва Қатар киради.\nГрузияқайта ишлашмузлаткичли камераларшафтолиэкспорт\n15 Июл 21 15 Июл 21 051\n24 Май 21 0289\n2 Июл 21 2 Июл 21 048


Отаси ўз буйрагини берган фарзанднинг тақдири...\n16.04.2018 19:30 0 40496\nФото: Соғлиқни сақлаш вазирлиги Ахборот хизмати.\nРеспублика шошилинч тиббий ёрдам илмий марказида 14 ёшли Умиджон Абдумаджидовга отаси Илгор Абдуқаюмов донорлигида буйрак кўчириб ўтказиш операцияси бажарилгани ҳақида хабар берган эдик. Шундан сўнг юртдошларимиздан Умиджоннинг жарроҳлик амалиётидан кейинги аҳволи билан қизиқиб, кўплаб юртдошларимиз мурожаат қилишди. Биз ҳам ўз навбатида Соғлиқни сақлаш вазирлигига мурожаат қилдик.\nВазирлик ахборот хизматининг маълум қилишича, трансплантация жарроҳлиги замонавий тиббиётнинг талаб ошиб бораётган, истиқболли йўналишларидан бири. Бугун бундай юқори технологик операциялар тиббиёти ривожланган давлатлар билан бир қаторда юртимиздаги икки марказ — академик В.Воҳидов номидаги Республика ихтисослаштирилган хирургия илмий-амалий тиббиёт маркази ва Республика шошилинч тиббий ёрдам илмий марказида шундай мураккаб операциялар муваффақиятли ўтказилмоқда.\n— Марказимизда биринчи марта буйрак кўчириб ўтказиш амалиёти ўтказилди — дейди Республика шошилинч тиббий ёрдам илмий маркази шифокори Мақсудхон Рашидов. — Бу операциянинг мураккаблиги шунда бўлдики, бемор Умиджон жуда ёш, организми ҳали ривожланиш босқичида эди. Ички аъзоларининг кичиклиги, қон томирларининг ингичкалиги алоҳида ёндашув талаб қилди. Шу боис марказда катта тайёргарлик кўрилди. Хориж тажрибасини ўргандик. Шундан сўнг, Туркиянинг Башкент тиббиёт университети билан ҳамкорликда марказимиз тарихида илк бор буйрак трансплантацияси бажарилди. Операциягача беморнинг буйраги ўз фаолиятини бажара олмагани боис, қони 8 ой давомида тўлиқ гемодиализ аппарати орқали тозаланган. Ҳозир буйрак меъёрида фаолият олиб бормоқда. Умиджон соғлом ҳаётга қайтди, деб бемалол айта оламиз.\nСуратда: бемор Умиджон Абдумаджидовни шифокорлар оила аъзолари иштирокида уйига кузатишмоқда.\n— Бугун ўғлим Умиджон қайта дунёга келгандай бўлди, — дейди беморнинг отаси, донор Илгор Абдуқаюмов. — Давлатимизнинг кўмаги, шифокорларнинг астойдил меҳнати оиламиз қувончини қайтариб берди. Операциядан олдин натижа қандай бўларкан, деган ўй-хаёллар бўлгани рост. Мана, ҳаммаси ортда қолди. Ҳозир Умиджоннинг кайфияти, ўзига ишончи баланд.\nРеспублика шошилинч тиббий ёрдам илмий маркази мутахассислари ушбу мураккаб амалиёт муваффақиятли ўтганига катта ишонч билдиришди. Ҳозиргача бўлган натижаларнинг барчаси ижобий. Бемор ва донор соғлом ҳолатда ўз оиласи, яқинлари бағрига қайтди. Энг муҳими, энди марказ мутахассислари бу каби операцияларни бемалол бажара олади.\nРеспублика шошилинч тиббий ёрдам илмий маркази бундай мураккаб амалиётлардан ташқари, юртимиз шошилинч тиббий ёрдам тизими бўйича йилига 600 минг нафардан зиёд беморга юқори малакали стационар ва 1 миллион нафардан ортиқ беморга амбулатор ёрдам, шунингдек йилига 7 миллиондан зиёд чақириқлар бўйича тиббий ёрдам ҳам кўрсатиб келмоқда.\nбуйрак трансплантацияси Республика шошилинч тиббий ёрдам илмий маркази\nЖамият 06/04, 16:01


Коронавирусга чалинган беморни уйда даволаш ва ундан вирус юқтириб олмаслик бўйича қандай кўрсатмалар мавжуд? » Ўзбекистон янгиликлари – Zamin.uz\n, 05 2020, 06:35\n12 июл, 23:53 1 188 Жамият\n- Иммунитет тизими заиф беморлар;\n- Оғир пневмония аломати борлар;\n- Лаборатория натижалари касаллиги оғир эканини кўрсатган беморлар;\n- Интенсив хавф гуруҳига киритилганлар.\n- нафас қисилиши;\n- доимий кўкрак оғриғи ёки кўкракдаги босим ҳисси;\n- лаб ёки юзнинг кўкимтир тусга кириши;\n- юқори ҳарорат.\n- Тузалгунингизга қадар ишхона, мактаб ва жамоат жойларидан узоқроқ туринг;\n- Жамоат транспортидан фойдаланишдан сақланинг;\n- Иложи борича оила аъзоларингиз ва бошқа одамлардан узоқроқ туринг (камида 2 метр масофа);\n- Ҳаво айланиши учун ойналарни очинг;\n- Уйингиздаги умумий фойдаланиш жойларидан имкон қадар камроқ фойдаланишга ҳаракат қилинг;\n- Ошхона ва бошқа умумий фойдаланиш жойларни тез-тез шамоллатиб туринг;\n- Сиз учун ажратилган алоҳида хонанинг эшик тутқичларини, чироқ ёқиш тугмаларини ҳар кун тозаланг;\n- Идиш-товоқ, сочиқ ва чойшаб каби шахсий уй буюмларингизни ким биландир бирга ишлатишдан сақланинг;\n- Бошқаларнинг ёнида ниқоб тақинг. Ниқобингизни ҳар куни, иложи бўлса, ҳар икки соатда алмаштиринг;\n- Ниқоб тақмаган пайт йўталганингизда ёки аксирганингизда оғзингиз ва бурнингизни рўмолча ёки тирсакнинг ички қисми билан ёпганингизга мутлақ ишонч ҳосил қилинг. Фойдаланган рўмолчангизни ва уст кийимларингизни албатта ювинг;\n- Камида 20 сония давомида қўлингизни совунлаб ювинг ёки энг камида 60 фоиз спирт таркибли қўл санитария воситасидан фойдаланинг.\n- Иситмани туширадиган дори-дармонларсиз уч кун тўлиқ иситмасиз ҳолда кечирилганда;\n- Бошқа аломатлар кузатилмаганда;\n- Аломатлар пайдо бўлгандан кейин камида 14 кундан сўнг (Ўзбекистон санитария-эпидемиология назорати давлат инспекцияси томонидан бу муддат 10 кун этиб белгиланган).\n- Душ қабул қилиш ва кийинишни ўз ичига олган кундалик тартибингизни сақланг;\n- Коронавирус янгиликларидан, шу жумладан, ижтимоий тармоқлардан танаффус олинг;\n- Соғлом овқатланинг ва етарли миқдорда сув истеъмол қилаётганингизга ишонч ҳосил қилинг;\n- Жисмоний машқлар бажаринг;\n- Кўп ухланг;\n- Спиртли ичимликлар истеъмол қилишдан сақланинг;\n- Чуқур нафас олиш машқларини бажаринг ва медитация қилинг;\n- Ёқимли ишларга эътибор қаратинг;\n- Бошқалар билан боғланинг ва ўзингизни қандай ҳис қилаётганингизни айтинг.\nЎзбекистонда беморлар билан алоқада бўлмасдан туриб ҳам вирус юқтириш ҳолати қайд этилди 24 мар, 13:43


Ироқ Халқаро валюта жамғармасидан 13 миллиард доллар кредит олди\n19:08 / 17.05.2016\nИроқ Халқаро валюта жамғармасидан (ХВЖ) кредит олди. Бу ҳақда Ироқ давлат телевидениеси маълум қилди.\n“ХВЖ Ироққа 13 миллиард доллар миқдорида кредит тақдим этди”, - дейилади ТВ хабарида.\nМаълум бўлишича, маблағ 1,5 йиллик фоиз устама билан Бағдодга йўналтирилган. Ироқ Марказий банк раиси Али ал Аалякнинг айтишича, жамғарма кредити мамлакатнинг давлат бюджети етишмовчилигини қоплашга йўналтирилади.\nИроқ давлат бюджети етишмовчилиги рекорд сумма – 25 триллион Ироқ динорига етган. Бунга асосий сабаб – нефтнинг жаҳон бозоридаги беқарорлиги ва мамлакат экспорти ҳамда давлат хазинасининг асосий тушуми бўлган шу қора олтин нархининг пасайишидир.


Фабрегас голли узатмалар борасида Руни ва Беркампдан ўтиб кетди\n11:52 / 24.04.2016\n“Челси” ярим ҳимоячиси Сеск Фабрегас Англия чемпионатининг 35-тур доирасида “Борнмут” билан кечган ўйинда (4:1) учта голли узатма берди. 28 ёшли футболчи АПЛдаги голли узатмалари сонини 95 тага етказди.\nУ бу билан АПЛ тарихда голли узатмалар қилган футболчилар рўйхатининг учинчи поғонасига кўтарилиб олди. Унинг кейинги ўринларда Уэйн Руни ва Деннис Бергкамп (иккаласида ҳам 94 та голли узатма) бормоқда. Фабрегасдан олдинги ўринларни эса Фрэнк Лэмпард (102) ва Райан Гиггз (162) эгаллаган.